Месси катта ва очиқ интервью берди / CHAMPIONAT.asia\n16:55Coca Cola Суперлига. “Бунёдкор” – АГМК. Асосий таркиблар маълум 1 16:51Хитой Суперлигаси. Аҳмедов ҳаракат қилаётган "Тяньцзинь Тэда" 90+1 дақиқада гол ўтказиб, мағлубиятга учради 3 16:23Карикатура: Кепа "Челси"да қоладими? 1 16:00Olamsport: Собиқ UFC чемпионининг Дэна Уайтга жавоби, Порье шу йил Фергюсонга қарши жанг қилмоқчи 0 15:59Шота Арвеладзе: "Рақиб учун ғурур, биз учун эса финал ўйини бўлади" 32 15:51Йович "Айнтрахт"га қайтмоқчи. Унга Зидан билан муносабатлар ёқмаяпти 2 15:23Альваро Мората тиббий кўрикдан ўтди 7 14:34"Шаҳр Ходро" бош мураббийи: "Пахтакор"ни ҳурмат қиламан" 26 14:27"Интер" Видалнинг трансферини эълон қилди 3 14:18"Тяньцзинь Тэда" - "Хэбэй Илиньшаньчжуан". Асосий таркиблар маълум 0 13:55МФЛ 11-тур рамзий жамоасидан ўзбекистонлик футболчи ўрин эгаллади 0 13:45"Навбаҳор" ФК: Илҳом Мўминжонов билан музокара олиб борилмаган 50 13:33Абрамов Қосимовдан реванш оладими? Сайтимиз ходимларидан бугунги ўйин учун ажойиб тахминлар 13 13:28Симеоне Суареснинг "Атлетико"га ўтишида муҳим ролни ўйнамоқда 3 13:04Карикатура: "Ливерпуль" "банда"сига Тиаго тез чиқишиб кетди 3\nМесси катта ва очиқ интервью берди\nТеглар : Аргентина Лионель Месси Испания Барселона\n"Барса" директорлари билан келишмовчилик, оиласи, Чемпионлар Лигасидаги имкониятлари ва Роналду ҳақида.\n"Барселона" ҳозирда қийин даврларни бошдан ўтказмоқда. Клуб можаролар марказида қолиб кетди: ОАВда директорлар кенгаши буюртмаси билан ҳозирги раҳбариятни қўлловчи пиар-компания ўтказилаётгани ҳақидаги маълумот тарқалиб кетди. Ушбу жараённинг бир қисмида раҳбариятни оқлаш учун баъзи футболчиларни қоралаш, ҳаттоки у "Барселона" футболчиси бўлса ҳам, уларни очиқчасига танқид қилиш ва ижтимоий тармоқларда кулгига қўйиш ҳолатлари кузатилди. Раҳбариятдан норозилар орасида жамоа етакчиси Лионель Месси ҳам борлиги эътиборни тортади албатта.\nАйнан шундай мушкул вазиятда Лео каталон газетаси Mundo Deportivo офисига келди ва катта интервью беришга қарор қилди. У жуда кўп нарсалар ҳақида очиқчасига суҳбатлашди: шахсий ҳаёти, клуб спорт директори Эрик Абидаль билан бўлган можаро, футболчиларнинг янги мураббийга кўникиш жараёни ва албатта Роналду ҳақида ҳам баъзи гапларни айтиб ўтди.\nОиласи ва шахсий ҳаёти\n— "Барселона"даги илк кунларимданоқ Антонелла ёнимда эди. У хотиржамлик бағишлайди ва футболдан бошқа нарсаларга эътибор беришимда кўмаклашади. Менга ҳаёт тарзим ёқади: мен ва оилам яшайдиган Кастельдефенс тумани, кунлик режаларим, вақтимни оилам билан ўтказиш. Кўп вақтимни болаларим билан ўтказаман. Кун охирига келиб, иккаламиз ҳам чарчаб, ҳолдан тойиб қолган бўламиз. Чунки 3 нафар болани эплашнинг ўзи бўлмайди. Дам олишга эртароқ ётамиз. Сешанба ва пайшанба кунлари уларни футбол мактабига олиб борамиз, уйга қайтганимизда соат етти атрофида бўлади. Бизнинг ҳаётимиз оддий одамларникидек ва бу шунчаки ажойиб.\n"Барселона"дан кетиш борасида\n— Олдин айтганимни яна такрорлашим мумкин. Клуб шу ерда бўлишимни истар экан, мен томондан муаммолар бўлмайди. Менга бу ерда ўйнаш ёқади, мен клубда қолишни ва янги ғалабаларга эришишни истайман. Яна бир бор Чемпионлар Лигаси бош совринини бошим узра кўтармоқчиман ва буни уддалашга умид қиламан. Клубга истиқболли лойиҳа зарур.\n(шартномадаги, мавсум якунида жамоани бепул тарк этиши мумкинлиги борасидаги банд ҳақида) Бу банд ҳеч нимани ўзгартирмайди. Аввал ҳам клубни тарк этиш имкониятим бор эди. Керакли суммани тўлашга тайёр клублар пайдо бўлганди ҳам, лекин бу муаммо эмас. Яна бир бор айтаман: клуб буни истамаса, ҳеч қандай муаммо йўқ.\n"Барселона" ўйин услуби ўзгариши ҳақида\n— Биз янги мураббийга кўникмоқдамиз. Ҳар кимнинг ўйинга нисбатан ўз қараши бўлади, шунинг учун ҳам ҳозир футболчиларга осон эмас. Вальверде биздан бир хил ўйин талаб қилган бўлса, ҳозир бошқа нарса сўралмоқда. Сетьен менга кўпроқ эркинлик бермоқда. Баъзан, "Бильбао" билан ўйиндаги каби, у мени "алдамчи тўққизлик" позициясига қўймоқда, баъзан қанотда ўйнаяпман. Тўпни ўйинга киритишда тер Штегеннинг иштироки? Ҳа, бу ўзгаришларнинг яна бири. Энди у аввалгига нисбатан кўпроқ ўйинга қўшилмоқда. Баъзан бу таваккалчилик, лекин шунинг ёрдамида биз ҳимоядан яхшироқ вазиятга чиқиб боришимиз мумкин. Бошқа ўзгаришлар ҳам бор. Прессинг, биз рақиб анча эрта кутиб олишимиз керак ва контрпрессинг, тўпни олдириб қўйишимиз билан курашга киришамиз. Аввал бу нарсалар йўқ эди, шунинг учун кўникишга вақт кетади.\nСетьен – ўйинчиларга яқин инсон. У доим футбол ҳақида гапиради, майда деталларга эътибор беради ва уларни футболчилар билан муҳокама қилади.\nВальверденинг кетиши ҳақида\n— Вальверденинг истеъфосидан афсусдаман. Сабаби у нафақат ажойиб мураббий балки жуда яхши инсон ҳам. Биз мураббий эмас кўпроқ футболчилар туфайли қатор ўйинларда очко йўқотдик, лекин бутун жамоани ўзгартиргандан, мураббийни истеъфога чиқарган осонроқ. Кейин эса Суперкубок учун баҳс: биз бутун ўйин давомида тизгинни ўз қўлимизда ушлаб турдик, аммо охирги 5 дақиқада сабаб мусобақани трак этдик. Шунинг учун барчаси шундай якунланди ва бундан жуда афсусдаман.\nПримера ва Чемпионлар Лигасидаги имкониятлар\n— Бу мавсум "Мадрид" ҳам, биз ҳам кўп очко йўқотяпмиз. Ҳар икки жамоага стабиллик етишмаётгандек. Шу сабабли чемпионлик учун кураш охирги тургача давом этса керак. "Класико" қандай натижа билан якунланса ҳам бу курашни ҳал қилиб бермайди, чунки кейин "Сельта" билан ўйинда ҳам шунча очко йўқотиш мумкин.\nЧемпионлар Лигасига келадиган бўлсак, биз ўсишимиз зарур. Назаримда, ҳозирги ҳолатимизда бош соврин учун кураша олмаймиз. "Барселона"га ишончли ўйин етишмаяпти. Стабиллик етишмаяпти, бутун йил давомида йўл қўяётган аҳмоқона хатоларни тугатиш керак. Худди Чемпионлар Лигасида "Рома" ва "Ливерпуль"га қарши учрашувлардагидек: майдондасану, аммо шерикларинг билан алоқа йўқдек. Бу мусобақада биргина деталь туфайли сизни янчиб ташлай оладиган рақиблар бўлади. Биз иложи борича тезроқ янги мураббийнинг фикрларини ўзлаштиришимиз ва яхши спорт формасига кириб олишимиз зарур.\n"Рома" ва "Ливерпуль"га қарши учрашувлар...\n— Мен ҳали ҳам ўшанда нима бўлганини тушуниб етмадим. "Рома" билан бўлган учрашувлар бўлишими мумкин. Қисқа вақтга бўлсада диққатни йўқотсангиз, жазоланасиз. Бундай ўйинлар ўн йиллик ва ундан кўпроқ даврда бир бўлиши мумкиндир, аммо кейинги йил биз яна деярли шундай ҳолатга тушиб қолдик. Мана шуни мен ҳеч қанақасига тушунтириб беролмайман.\n— "Реал" у кетгач нима йўқотди? Кўпгина голлар! Йўқ, албатта, Роналду жамоага фақатгина голлар бермаган. Лекин у мунтазам гол ура олади. У шафқатсиз ҳужумчи ва гол уриш учун унга яримта имконият ҳам етарли бўлади. "Мадрид"да ҳозир ҳам ажойиб футболчилар бор, аммо уларнинг ҳеч бири ҳар мавсум 50 тадан гол урмайди – асосий фарқ шунда.\n"Барселона" спорт директори билан можаро\n— У нега бундай деганини тушунмадим. Лекин ўзимни худди менга кимдир ташлангандай ҳис қилдим. Жамоамиз ичидаги вазият, кийиниш хонасидаги гаплар ҳақида шундоқ ҳам кўп эслашмоқда. Эмишки, айнан футболчилар жамоага мураббий олиб келиб, бошқасини бўшатаётган экан. Айниқса, мен. Худди бу борадаги қарорни мен қабул қиладигандек. Энг ёқмаган томони, бу гапларни клуб дирекотрларидан бири айтгани бўлди. Футболчилар мураббийни бўшатишда фаоллик кўрсатганликда айблаш, ақлбовар қилмайдиган гап. Қарорни директор қабул қилмайдими? У ўша қарорлар учун жавобгар у-ку?! Мураббийдан футболчилар норози эди дейиш ва аниқ исмларни айтмаслик, бу бутун жамоага ташланиш дегани.\nУмуман олганда, январь ойининг бошидан буён жамоада мунтазам нимадир бўлмоқда. Бу эса футболчиларга ҳалақит қилади. Улар бор эътиборларини ўйинга қарата олмай қолаяптилар, уларни тинмай чалғитишмоқда.\n— "Ман Сити"нинг четлатилиши? Мени бу қарор ҳайрон қолдирди. Иш бунгача етиб боришини ҳеч ким кутмаган бўлса керак. «ПСЖ», адашмасам, шунчаки жарима тўлаганди. Якунда "Сити"дек клуб уларнинг пуллари, имкониятлари ва шундай футболчилари билан мусобақадан четлатилса, жуда ғалати бўлади. Шундай бўлса, Агуэро "Барселона"га ўтиши мумкинми? Сиз жамоамизга бутун дунё ўтишини хоҳламайсизми? Билмасам, Чемпионлар Лигаси бўлмаса кўп ўйинчилар кетишни истаб қолса керак. Қайси рақиб кучлироқ? Бу мусобақада кучсиз жамоанинг ўзи йўқ. "Ливерпуль" ютқазди, ПСЖ ютқазди. Ғолиблик учун асосий даъвогарлар – "Реал", "Ювентус", "Ливерпуль" ва ПСЖ. "Ливерпуль" билан яна бир бор тўқнаш келишни истармидим? Келинг, олдин "Наполи"дан ўтиб олайлик.\n"Интер" Видалнинг трансферини эълон қилди 3\nСимеоне Суареснинг "Атлетико"га ўтишида муҳим ролни ўйнамоқда 3\nНиҳоят! "Барселона" Суарес билан шартномани бекор қилиш борасида келишувга эришди 22


Ўзбек чегарчилари яна бир қирғизистонликни отиб ўлдирди\n30 ноябр 2020, Тошкент вақти: 04:26\nЎзбекистон чегарачилари Қирғизистон фуқаросини отиб ўлдирди. Қирғизситон Давлат чегараларини қўриқлаш хизмати расмийларининг билдиришича, воқеа Андижон билан Жалолобод вилоятлари ўртасидаги баҳсли чегара ҳудуди яқинида 13 ноябрь куни рўй берган.\nОтишмадан кейин Ўзбекистон ва Қирғизистон чегарачилари воқеа жойида учрашиб, гаплашиб олишди.\nУч кун аввал ўзбек чегарачилари Қирғизистон фуқароларига қарата ўт очган ва икки нафарини жароҳатлаган эди. Ўзбекистон томони икковлонни чегарадан ноқонуний товарларни олиб ўтишга уринганликда айблаган эди.\n1991 йилда собиқ иттифоқ парчаланганидан кейин икки мамлакат ўртасидаги минг километрлик чегара чизиғининг 300 километрига яқини аниқланмай қолган.


17 нарса қабр азобидан нажот беради: 1. Ота-онага яхшилик қилиш. 2.... | Интересный контент в группе ХИКМАТНОМА\nNews FeedTopics 11 116Videos 966Music 16Participants 101 695\n101 695 participants in the group\n17 нарса қабр азобидан нажот беради: 1. Ота-онага яхшилик қилиш. 2. Намоз. 3. Рамазон рўзаси. 4. Ҳаж ва умра. 5. Яхшиликка буюриб, ёмонликдан қайтариш. 6. Аллоҳ таолодан қўрқиш. 7. Аллоҳдан умидвор бўлиш. 8. Аллоҳ ҳақида яхши гумонда бўлиш. 9. Доимо таҳоратли юриш. 10. Доимо Аллоҳнинг зикрида юриш. 11. Жунубликдан дарҳол ғусл қилиш. 12. Қариндош-уруғчилик алоқаларини тиклаш (силаи раҳм). 13. Ҳусни хулқ. 14. Гўдаклигида вафот этган фарзанд. 15. Аллоҳдан қўрқиб йиғлаш. 16. «Лаа илааҳа иллаллоҳ»ни кўп айтиш. 17. Расулуллоҳ соллаллоҳу алайҳи васалламга салавот айтиш.\n◦•●◉✿ ✿◉●• ◦•●◉✿ Makhmudov ✿◉●•◦\nRaxmat Olloh rozi bolsn tòģri yòlizdan adashtrmasn!!!\nИлмиз зиёда булсин Оллохга ошик булиш доим зикрида булиш хамма буюрганларини килип кайтарганларидан кайтишли хар биримизага насиби рузи айласин ,,Лаа илааха иллаллох,,\nУзбекман узимга бекман\nОзинг кечир оллохим килган килмаган гунохларимизни омин\nOltinga teng suzlar


“Кеча Жумонглар, бугун Ишанилар, эртага кимлар...” - BBC O'zbek\n“Кеча Жумонглар, бугун Ишанилар, эртага кимлар...”\nImage caption Томошабинларга Ишанига маҳлиё бўлиб қолишган\nЎзбекистонлик блоггер “Ишани” сериали юзасидан “Ёшлар” телеканали раҳбарига очиқ хат ёзган. Томошабинларнинг оммавий сериалига айланган ҳинд фильми ижтимоий тармоқлардаги махсус гуруҳларда муҳокама мавзусига айланган.\nКиноя услубида ёзилган ушбу мактубда сериалнинг обдон танқид қилинганини ўқиш мумкин.\nАндижоний тахаллуси билан ёзган муаллиф сериал таъсирида ўзбек оиласида янги туғилган чақалоққа Ишани исми қўйилганига эътибор қаратган.\n“Келажакда шу Ишани болаларига Ишани ким, деб сўраса, нима деб жавоб беради? Жавобни “Yoshlar” телеканали беради, деса керак-да, а? Ўша пайтда ҳам такроран намойиш қиларсизлар балки”, - дейди Андижоний.\n“Ёшлар” канали орқали қўйилаётган ва халқ орасида бош қаҳрамон Ишани номи билан машҳур “Сенга ошиқман” сериали одамлар орасидаги энг оммабоп томошага айлангани айтилади.\nТошкентдан мустақил журналист Саодат Омонова сериалнинг ижтимоий тармоқларда ҳам оммалашиб кетганини ва уни муҳокама қилиш ва тафсилотларини қўйиб бориш учун махсус гуруҳлар ташкил қилинганини айтади.\n“Бир қиз Ранвирнинг никоҳи бузилган қизга уйланишини мақтаб қолди. Бизда бундай ўзбек йигитлари қани, ёрига вафодор Ишанидек қизлар қани, деб мақтаб қолди”, - дейди Саодат Омонова.\nЖурналистга кўра, сериал ва кинолар одамларни фикрлашдан тўхтатиши керак эмас, балки фикрлашга ундаши керак. Бироқ “Ёшлар” телеканалида қўйилаётган сериал кўнгил очар бўлиб одамларни фикрлашга ундамайди.\n“Ҳаёт фақат ўйин кулгудан иборат эмас. Сериалда ақлга сиғмайдиган бачкана ҳолатлари кўп”, - дейди Саодат Омонова.\nЎзбекистонликлардан бири, “халқ кеча Жумонгга, бугун Ишанига маҳлиё бўлмоқда, эртага кимга ихлос қилади”, - дейди.\nБлоггер Андижоний “Ишани” сериали орқали ўзбек халқи янгича удум одатларни ўрганаётгани айтади.\nУ сериалда дабдабали тўйларни кўрсатиш орқали уларга қарши тарғибот олиб бораётган телевидениенинг сиёсати бир бирига тўғри келмаслигини савол остига олган.\n“Масалан, янги келинларнинг эрларига нисбатан хийлалари, қилиқлари, нозларию макрлари, аввал турмуш қуриб, кейин ажрашаман, деб, ажрашиб улгурмасидан бошқа оила қуриш, қудаларнинг даҳанаки жанглари, дабдабали дабдала тўй маросимлари (ўзи шу одатларни йўқотиш учун аёвсиз кураш олиб борилаётган бўлса), ётоқхонадаги оилавий кўриб бўлмас саҳналар ва ҳоказою ҳоказолар...”\nЖурналист Саодат Омонова давлат томонидан миллий сериаллар олиш учун махсус дастур ишлаб чиқилиб, маблағ ажратилган бўлсада телеканаллар орқали кўп ҳолларда ҳамон хориж сериаллари айлантирилаётганини айтади.\n“Сериллар олиняпти, лекин кам олиняпти. “Опа сингиллар”дан халқ зада бўлиб кетди, қайта қайта беришади. Ҳозир 12 телеканал, битта филмни керак бўлса ҳафтасига 7 марта кўрасиз. Менимча, аввал фонд ва архивни турли жанрдаги филмларга тўлдириш керак эди. Кейин 12 телеканални ташкил қилиш керак эди”, - дейди Саодат Омонова.


МакSим, Уитни Хьюстон ва овозидан айрилган бошқа хонандалар - 20 Августа 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2021 » Август » 20 » МакSим, Уитни Хьюстон ва овозидан айрилган бошқа хонандалар\nМакSим, Уитни Хьюстон ва овозидан айрилган бошқа хонандалар\nОвоз – хонандаларнинг асосий қуроли. Шунинг учун уни йўқотиш ҳар қандай ижрочининг энг катта қўрқувларидан биридир. Афсуски, баъзида стресс, касаллик ёки бошқа сабабларга кўра бу каби ҳодиса содир бўлади. Wday нашри ана шундай овозини йўқотган машҳур қўшиқчиларнинг бир нечтасини тақдим этди.\nҚўшиқчи икки ойдан кўпроқ вақт давомида сунъий нафас олиш аппаратига уланган ва тиббий комада бўлган. Ҳозирда хонанда тузалиш жараёнида. У касалликдан тўлиқ қутулиш учун кўп ҳаракат қилиши керак бўлади. Доктор, тиббиёт фанлари номзоди Андрей Андриевский МакSимнинг соғлиғи ҳақида фикр билдирди. Унга кўра, Марина ҳеч қачон қўшиқ айтолмайди. Коронавирус инфекцияси туфайли алвеолаларда, газ алмашинуви тўғридан-тўғри содир бўладиган ўпка тўқимасида жараён бузилган. Бундай ҳолатда одам қўшиқ айтолмайди ва оғир жисмоний машғулотларга дош беролмайди. Хонанданинг саломатлиги тикланиши учун узоқ ойлар керак бўлади.\n2011 йилда Адель пайлар билан боғлиқ муаммолар туфайли овозини йўқотган, шунинг учун тақдим этилиши кутилаётган концертларини бекор қилди. Хонанда саҳнага чиқиш пайтида овозини йўқотган, концерт унинг овоз пайидан қон кетиши туфайли тўхтатилган. Юлдуз операция қилингандан сўнг овози қайта тикланган. Шунингдек, шифокорлар хонандани овоз пайини зўриқтиришни тўхтатмаса, у овозини бутунлай йўқотиши мумкинлиги ҳақида огоҳлантирган.\n2012 йилда Селин Дион деярли овозсиз қолди. Гап шундаки, ўша пайтда машҳур хонанда вирусли касалликка чалинган эди, шунинг учун унинг пайлари шу қадар заифлашганки, қўшиқчи нафақат қўшиқ айтиш, балки гапира олмай қолган. «Бир куни эрталаб мен қўшиқ айтмоқчи бўлдим, – дейди афсонавий хонанда кейинчалик интервьюсида, – лекин овозим менга бўйсунмаётганини тушундим».\nБир неча йил олдин машҳур хонанда пайлари зарарлангани учун овозини йўқотган. Кейинчалик юлдуз барча концертларини бекор қилишга мажбур бўлди. Қўшиқчи соғайиб кетган бўлса-да, аввалги овозини қайтара олмади.\n2000 йилда хонанда саҳнада овозидан айрилди. Шифокорлар дарҳол сабабини аниқлади: сурункали асабий стресс ва гиёҳвандлик.\nРоссия юлдузи овозини буткул йўқотмади, лекин унинг чекишга қарамлиги туфайли овози жуда ўзгариб кетди. Мухлисларнинг фикрича, агар хонанда соғлом турмуш тарзини олиб борганида, оҳангдор овози билан узоқроқ яшар эди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Ko'rganlar:: 36 | Добавил: www.horazm.net | Теги: #Yangiliklar, #новости, #newsuz, #ahborot, #xabarlar, #uznews, #news, #habarlar, #Yangilik | Рейтинг: 0.0/0


«СЕНАТ РАИСИГА МАКТУБ»НИ ЎҚИБ… | Маърифат саодати\nЯқинда xabar.uz сайтида журналист Барно Султонованинг «Сенат раиси Танзила Норбоевага мактуб -2» номли мақоласини ўқиб қолдим. Мақола шу йилнинг 12 март куни эълон қилинган бўлиб, унда Тошкент вилоятининг Янгийўл шаҳрида истиқомат қиладиган Саодат Азизова исмли аёлнинг ҳаётидаги қийинчилик ва муаммолар ҳақида баҳс юритилади.\nМен журналистларимизнинг аҳолининг муҳтож қатламига оид муаммоларни дадил кўтариб чиқишларини ҳар доим олқишлайман, қачонки, бундай мақолаларда масала атрофлича таҳлилларга, журналистик текширувларга асосланиб, холисона ёритилган бўлса. Лекин, Барно Султонованинг мазкур мақоласида мен айнан журналистик текширувларга асосланган хулосаларни ва холисликни топмадим.\nСаодат Азизова билан боғлиқ масалалардан шахсан ўзим журналист сифатида хабардорман. Тўғри, бу аёл менга ёки мен раҳбарлик қиладиган газета таҳририятига шикоят хати йўлламаган ёки шахсан мурожаат қилмаган. Гап шундаки, айрим интернет сайтларида Саодат Азизовани 14 ёшли ўғлининг Президентга кўп йил онаси билан уйсиз, ижараларда яшашаётгани баён қилиниб, уй сўраб ёзган мактуби эълон қилинган ва бу мактуб ижтимоий тармоқларда кўплаб муҳокамаларга сабаб бўлган эди. Шундан кейин сайтларда бу оилага Янгийўл шаҳридан икки хонали уй берилгани ҳақидаги хабар ва йигитчанинг ҳаяжонга тўла миннатдорлик сўзлари эълон қилинди.\nЎша вақтда биз «Маърифат саодати» газетасининг бир лойиҳасини эълон қилган ва мазкур лойиҳа асосида узоқ йиллар давомида уйсиз, ижара уйларда яшаётган, ижтимоий ҳимояга муҳтож аёллар ҳақида барча вилоятлардан маълумотлар йиғаётган, лозим вақтларда уларнинг муаммолари юзасидан журналистик суриштирувлар ўтказаётган эдик. Бизни бу аёлнинг ҳам нима сабабдан 14 йилдан буён ижара уйларда яшаб келгани қизиқтирган ва мухбирларимиз маълумот олиш учун Тошкент вилояти Янгийўл шаҳар ҳокимлигига мурожаат қилганлар. Ва шу мурожаат ортидан Саодат Азизованинг ҳаётидаги муаммолар ва уларнинг ечимлари билан боғлиқ маълумотлар, юридик ҳужжатлар билан танишганмиз. Мен ўша жараёнда ижтимоий тармоқда Саодат Азизованинг Янгийўл шаҳар ҳокими ҳамда унинг хотин-қизлар масалалари бўйича ўринбосарининг кўрсатган ёрдамларидан беҳад миннатдор экани баён қилинган, қувонч ва ҳаяжон ҳисси билан ёзилган постларини ўқиганман ва яна бир аёлнинг муаммолари ечим топганидан қувонганман. Барно Султонованинг Саодат Азизованинг муаммолари ҳал бўлмагани айтилган ва Сенат раисига: «Охирги умидим сиздан, Танзила опа», — дея тугалланган мақоласини ўқигач, аёлнинг муаммолари нега ҳал бўлмаганини аниқлаш мақсадида Янгийўл шаҳар ҳокимлигига яна қайта мурожаат қилдим.\nАнглаганингиздек, жараёндан етарлича хабарим бор ва шунинг учун ҳам, юқорида эслатганим — журналист Барно Султонованинг мақоласини, тўғрироғи, Сенат раиси Танзила Норбоевага мактубини таҳлил қилмоқчиман.\nМактуб шундай бошланади:\n«Ҳа, ўтган йили шу пайтлари 20 йилдан бери уйсиз яшаётган хоразмлик аёлнинг мурожаатига на хотин-қизлар қўмитаси на маҳалла қулоқ солмагач, сизга мактуб ёзиб, сиз туфайли ўша аёл уйли бўлганди…»\nБу ерда «хотин-қизлар қўмитаси қулоқ солмагач», деган гап ноўрин, чунки ўтган йилнинг айни шу кунларида Хотин-қизлар қўмитасида айнан Танзила Норбоева раис эдилар, демак, ёрдам шу қўмита орқали бўлган. Агар гап Хоразм вилояти ҳокимининг хотин-қизлар масалалари бўйича ўринбосари ҳақида кетган бўлса, (мактубда бу аниқ айтилмаган), унинг фаолияти назорати ҳам бевосита Республика хотин-қизлар қўмитаси раисига бориб тақалади.\nМактубда журналист бундан бир йил олдин Янгийўл шаҳрида яшовчи Саодат Азизова ҳақида xabar.uz сайтида «Ўзимни аёл эмас, зараркунандадай ҳис қилдим» номли мақола эълон қилганини эслатиб, ёзади:\n«…Саодатнинг ҳаётида қандай ўзгариш бўлди? Ҳеч қандай! Ўша-ўша текстилга ишга борса, ёшинг катта (40) деб ишга олишмаган. Бир нафар ўғли бор. 14 йил деганда ҳокимият томонидан эскигина таъмирталаб уй берилган имтиёзли равишда, лекин бу уйни Саодат «меники» деёлмайди. Сабаби ҳали ҳам ҳужжатлаштириш ишлари ортга суриб келинмоқда. Уй ҳокимият балансида…»\nКелинг, инсоф билан фикр юритайлик. Мактуб бошида журналист 20 йил деганда Танзила Норбоева туфайли уйли бўлган хоразмлик аёл ҳақида эслата туриб, «у аёл, мана бир йилга яқинлашиб қолдики, ҳали ҳамон сизни дуо қилади. Ҳазилакам гапми, 20 йил деганда уйли-жойли бўлиш ва азалий орзунинг ушалиши…» – дейди. Тўппа-тўғри, ҳазилакам гап эмас. Ва айни эътирофни 14 йил деганда уйли бўлган Саодат Азизова тўғрисида ҳам айтилса, инсофдан бўларди.\nШу ўринда айни масала бўйича ўзимнинг журналистик таҳлилимни баён қиламан:\nСаодат Азизова асли Қуйичирчиқ туманидан. Доимий рўйхати ҳам ўша ердаги уйида. Оилавий можаро ва муаммолар туфайли уйидан чиқиб кетган ва 1996 йилдан буён ижара уйларда яшаб келган. 2018 йилнинг 27 апрелида Янгийўл шаҳар ҳокими Фарҳод Мирзаевнинг «Турар жойга муҳтож фуқаро Азизова Саодатга Янгийўл шаҳар Рамадон маҳалласи, Лаззат кўчасидаги 6-уйнинг 4-хонадонини вақтинчалик бириктириш тўғрисида» Фармойиши чиққан ва унга асосан Саодат Азизова бир нафар ўғли билан айни манзилда ҳозирга қадар яшаб келмоқда. Бу масала юзасидан ҳеч қандай журналистик суриштирув ёки текширув ўтказмасдан, Сенат раисига ҳаяжонланиб мактуб ёзиб эълон қилган журналистнинг «Саодатнинг ҳаётида ҳеч қандай ўзгариш бўлмади», — дейиши инсофдан эмас. Бир аёлнинг 14 йиллик саргардонликдан сўнг бошпанага эга бўлиши унинг ҳаётида ҳеч қандай ўзгариш бўлмаганини англатадими?\nБу аёлнинг ҳаётидаги муаммоларни бир йил аввал кўтарган Барно Султонова шу бир йил давомида бирор марта Янгийўл шаҳар ҳокимлиги масъуллари билан боғландими? Мазкур масалага оид ҳужжатларни текширдими, таҳлил қилдими? Ҳокимлик масъуллари билан учрашиб, эгалик ҳуқуқини бериш ишларига дахлдор масалалар билан қизиқдими?\nЯнгийўл шаҳар ҳокими ўринбосари ва ҳокимлик бош юрисконсульти менга бу масала юзасидан ҳеч бир журналистнинг ҳокимлик билан боғланмаганини ва журналистик текширув ўтказмаганини таъкидлашди. Аниқлашимча, Саодат Азизова яшаб турган уй Фуқаролик судининг 2019 йил 20 декабр кунидаги ҳал қилув қарори билан Янгийўл шаҳар ҳокимлиги ишончли бошқарувига берилган. Саодат Азизова ўзи яшаб турган мазкур хонадонга эгалик ҳуқуқи беришларини сўраб ариза билан мурожаат қилган. Ҳозир қўлимда Янгийўл шаҳар ҳокими Фарҳод Мирзаев томонидан имзоланган маълумотнома турибди. Унда Саодат Азизовага ўзи яшаб турган икки хонали хонадоннинг эгалик ҳуқуқини бериш масаласи борасида ҳужжатлар шакллантирилаётгани ва қонунда белгиланган тартибда ишлар олиб борилаётгани айтилган. Мен бу маълумотномани битта расмий сўров билан, бир кунда олдим. Демак, ариза эътиборсиз қолдирилмаган. Буни шаҳар ҳокимининг ўзи ва ҳокимликнинг бош юрисконсульти расман тасдиқлади. Демак, айни масала бўйича суриштирув ўтказадиган журналистларга ҳам бефарқ эмаслар, мулоқотдан қочмайдилар. Демак, бу аёл учун жон куйдираётган Барно Султонова ўз ишига профессионал даражада ёндошганида; Янгийўл шаҳар ҳокимияти билан боғланиб, ишни ўз назоратига олганида эди, Сенат раисига илтижо билан мактуб ёзиб, масъулларни айблаб ўтирмасди.\nБарно Султонованинг Сенат раисига мактуби ортидан унинг мазкур масалага оид биринчи мақоласи билан ҳам танишдим. «Ўзимни аёл эмас, зараркунандадай ҳис қилдим» номли мақола xabar.uz сайтида 2019 йилнинг 27 февралида эълон қилинган экан. Унда журналист Барно Султонова Саодат Азизовани таърифлар экан, «…Кимга нима учун мурожаат қилишни яхши билгани учун ундан ёрдам сўраб келадиганлар сони кўпайиб кетди Қийналган одамларга йўл-йўриқ кўрсатишни, ёрдам беришни бурч юзасидан қилади…» – дейди ва кўп одамларнинг муаммоси ҳал бўлишига ёрдам берганини таъкидлаб, бунга мисоллар келтиради. Албатта бу таҳсинга лойиқ фазилат. Фақат мени бир нарса таажжубга солди, мурожаат қилишнинг йўл-йўриқларини яхши биладиган ва бундай масалаларда кўпчиликка ёрдами теккан аёл нега (мақолада айтилиши бўйича) Янгийўл туманидаги тўқимачилик маҳсулотлари ишлаб чиқиладиган цехга иш сўраб борганида, бир кун ишлатиб, «қарисан, эртадан ишга келма», — дея ҳайдаган ва изоҳ талаб қилгани учун шиша идишни отиб зардаланган, ҳаққини талаб қилса, ўн беш минг сўм пулни юзига отиб юборган турк ишбилармони устидан керакли жойларга шикоят қилмай, индамай кетаверди? Нега бу ҳолатлардан айни вақтида хабардор бўлган журналист ҳам: «…Четдан инвестиция олиб кираётган инвесторларнинг юқоридагидек муомала қилишини, айтайлик, Адлия вазирлигининг инсон ҳуқуқлари бошқармаси ўрганиб кўрганми?..» – дея айбловларга тўла мақола ёзиб ўтирмасдан, ҳолат юзасидан суриштирув ўтказиб, вазиятни ойдинлаштирмади? Нега ҳақиқий аҳволни ўрганмай, бир томонлама хулоса чиқарди? Мана энди, иккинчи мақоласида ҳам ўша – бир йил олдин текстилга борганида ёшинг катта деб ишга олишмаганидан муаммо ясаяпти. «Жамиятда у учун ҳамма йўллар беркилган», — дея асоссиз хулоса қиляпти.\nЭнди мақоланинг қуйидаги қисмидаги мантиқсизликка эътибор беринг:\n«…Хўш, Санобар (биринчи мақолада Саодатнинг номи ўзгартириб берилган) қаерда ишлайди? Шу пайтгача ҳар куни 20 минг сўм эвазига яна бир ёлғиз аёлнинг чақалоғига энагалик қилаётганди. Орада ўзи яшаётган ҳудудни супуриб туриш учун ишга олишди. Аммо икки ой ўтса ҳамки, ойлигини беришмади. Бир неча марта иш ҳақини сўради, аммо маошдан дарак бўлмади. Кейин у Республика хотин-қизлар қўмитасининг раиси Т.Норбаевага интернет орқали мурожаат қилади.\nЎша кунлари у телеграмимга шундай ёзганди: «Опажон, Танзилла Норбаевага раҳмат. Мурожаат қилганимнинг эртасигаёқ ҳокимлик ва биржадан икки вакил югуриб келишди. Мен ўғлимнинг оёғига этик олиб бериш учун ойлигимни сўрагандим. Улар менга икки ойлик пулимни олиб келишибди. Мен уларга майли бир ойлигимни бўлса ҳам бераверинглар, ўғлимнинг оёғига этик олишим керак, дедим. Улар нима қилди, биласизми опажон, хурсанд бўлганича бир ойлик пулимни ташлаб кетишди. Улардан яна бир ойлигимни беринглар, деб сўрагим келмади, ғурурим йўл қўймади…»\nЎзингиз ўйлаб кўринг, иш жойига бир неча марта мурожаат қилиб, икки ойлик иш ҳаққини ололмаган ва бу ҳақида Республика Хотин-қизлар қўмитаси раисигача мурожаат қилган аёлга ҳокимлик ва биржа вакиллари ўша икки ойлик иш ҳаққини олиб келишаркан-у, у «майли бир ойлигимни бўлса ҳам бераверинглар, ўғлимнинг оёғига этик олишим керак», — дер экан! Шахсан Танзила Норбоеванинг топшириғи билан келган ҳокимлик ва биржа вакиллари эса хурсанд бўлганича унга бир ойлик маошини бериб, қолган бир ойлик маошини ўзлари олиб кетишаркан ва кўча супуриб топган бу маошини олиш учун анча-мунча жон куйдирган аёл индамай қолавераркан! Яна ким: (мақолада ёзилганидек) ўз ҳақ-ҳуқуқларини талаб қилишни уддалай олмаётган одамларга йўл-йўриқлар кўрсатиб, керакли жойларга йўллаб қўядиган аёл! Мантиққа тўғри келадими шу гап? Журналист Барно Султонова эса Саодат Азизованинг телеграм орқали юборган ва ҳокимлик ҳамда биржа вакилларига нисбатан жиддий айблов акс этган бу хабаридаги гапларнинг ҳақиқатга қанчалик тўғри келиш-келмаслиги ҳақида (суриштириш тугул) ўйлаб ҳам ўтирмасдан, уни расмий ахборот порталида эълон қилиб юборяпти. Мен айни шу масала юзасидан ҳам ҳокимликдан изоҳ сўрадим ва ўша куни Саодат Азизованинг уйига унинг икки ойлик маошини олиб борган масъуллар – Меҳнат биржаси раҳбари К. Носиров ва Янгийўл шаҳар ҳокимининг хотин-қизлар масалалари бўйича ўринбосари Н. Раҳматуллаева эканини аниқладим. Ҳозир қўлимда Саодат Азизованинг ўша куни Н. Раҳматуллаева номига ўз қўли билан ёзиб, имзолаган билдиришномасининг бир нусхаси турибди. Унда Саодат Азизова бу масъуллардан икки ойлик маошини тўлиқ олганини ёзган ва «Н. Раҳматуллаевага эътирозим йўқ, улар менга ҳар доим ёрдам бериб келганлар. Эътирозим биржадан эди, муаммоим ҳал бўлди», — дея таъкидлаб ҳам қўйган. Агар журналист Барно Султонова қизиқсалар, бу билдиришномадан ташқари, Саодат Азизованинг ўша куни маошини қабул қилиб олаётгани ва ҳоким ўринбосари Нодира Раҳматуллаевани миннатдорона қучиб ўпаётгани акс этган фотосуратларни тақдим қилишим мумкин. Ваҳоланки, буларни аниқлаштириш ва вазиятни ойдинлаштириш журналист Барно Султонованинг вазифаси эди. Ҳар қандай журналист тақдим қиладиган ҳар қандай ахборот холис бўлиши шарт.\n«ФОҲИШАЛИК ҚИЛИШНИ ХОҲЛАМАЁТГАН АЁЛЛАРНИНГ ҚИСМАТИ ШУНДАЙ…»МИ?\nЭнди эътиборингизни Саодат Азизова ҳақидаги биринчи мақолада журналист Барно Султонова томонидан қайта-қайта таъкидланган мана бу гапларга қаратмоқчиман (матнлар айнан келтирилган) :\n«…Ҳа, Санобар (яъни, Саодат) ғурурли, иродали. Агар ғурурли, иродали бўлмаганида бошига тушган шунча кўргуликлардан кейин ҳаётдан кўнгли совуши, жуда бўлмаганда чет элга кетиб қолиши мумкин эди…»\n«…Санобар (яъни, Саодат) маънавиятли бўлгани учун фоҳишалик қилмаяпти, чет элга кетмаяпти, жиноят кўчасига кирмаяпти. Аммо унга маънавиятли бўлгани учун иззат ҳурмат кўрсатишаяптими? Маънавиятли бир фидойи аёлнинг қадрига етишяптими?..»\n«…Ҳа, Санобар (яъни, Саодат) ориятли, ғурурли аёл. У қийналса ҳам ёмон йўлга юрмайди, ҳаётдан кўнгли совумайди, сўнгги чора сифатида ҳорижга «сурвормайди»…»\nЭнди иккинчи мақола, тўғрироғи, Сенат раисига мактубдаги мана бу жумлаларга эътибор беринг:\n«Саодат яна бир гапни айтди: «Аёлга жиноятга қўл урмасидан олдин, яъни ўғирлик қилмасдан, фоҳишага айланмасдан олдин ёрдам қўлини чўзиш керак эмасми?..»\nЯна камига, мақола охирида: «…Ҳалол яшамоқчи бўлган, хорижда ишлаш учун фарзандини ташлаб кетгиси келмаётган, фоҳишалик қилишни хоҳламаётган ва ҳалоллиги билан фарзандига ўрнак бўлишни истаётган барча ёлғиз аёлларнинг юртимиздаги қисмати шундай…» – дея муболағали ва салбий хулоса ҳам чиқарилган.\nТўғриси, икки мақоладаги бу фикрларни ўқиб ҳайратда қолдим! Шу гапларни «қалами олтин» журналист ёзяптими?! Демак, чет элларга чиқиб ишлаётган аёллар ғурурсиз, иродасиз, маънавиятсиз экан-да?! Ёрдам кўрмай қолган аёллар фоҳиша, жиноятчи, ўғри бўлиб кетаётган экан-да?! Юқоридаги гаплардан шундай хулоса чиқяпти-ку.\nБарно Султонова кечириб қўйсинлар, чет элларга чиқиб ишлаш учун аёлга жуда катта ирода керак, бирор касбни ёки ҳунарни эгаллаган бўлиши керак, меҳнатдан, турли юмушлардан қочмайдиган, ғайратли, салоҳиятли бўлиши керак. Четда ишлаётган аёлларимизни ҳаётдан кўнгли совугани учун, ўз юртида қадрланмагани учун, орияти, ғурури бўлмагани учун кетган дейиш ноинсофликдан бошқа нарса эмас! Айниқса, бу гапларни журналистнинг айтиши жамиятимизга нисбатан ҳам, аёлларимизга нисбатан ҳам адолатсизликдир!\nМақоланинг «…Санобар (яъни, Саодат) маънавиятли бўлгани учун фоҳишалик қилмаяпти, чет элга кетмаяпти, жиноят кўчасига кирмаяпти. Аммо унга маънавиятли бўлгани учун иззат ҳурмат кўрсатишаяптими? Маънавиятли бир фидойи аёлнинг қадрига етишяптими?..» – деган жойини умуман ақлимга сиғдиролмадим. Қайси маънавиятли одам ўзининг фазилатларини бошқаларнинг кўрсатадиган иззат-ҳурмати билан бир тарозига қўяди? Бирор аёлнинг фоҳишалик қилмаётгани, чет элга чиқиб кетмаётгани, жиноятга қўл урмаётгани учун давлат компенсация тўлаши керакми?! Ўз номусини, иффатини, аёллик шаънини сақлаш – ҳар бир аёлнинг ўз бурчи, вазифаси. Нима, энди ҳар бир қийналган аёл ҳокимлик идораларига бориб, «Агар менга ёрдам қилмасаларинг, бузуқлик қиламан, хорижга кетиб қоламан, ўғирлик қиламан», — дея шарт қўйсинми?! Ор-номуси бутун ҳар қандай аёл шунга яқин бир гап айтишдан ҳам истиҳола қилади-ку.\nЎз қадри ва шаънини сақлаб, ҳалол яшамоқчи бўлаётган аёлларга бугун бирор тўсиқ борми? Бизнинг оналаримиз уруш, очарчилик, қаҳатчилик даврларида ҳам таналарини сотиб ёки ўғрилик қилиб кун кўришмаган ва шаънларини ерга уришмаганини бировга пешкаш ҳам қилишмаган. Ва бу фазилатлар бизга мерос.\nЯқин ўтган вақтларда аёлларимиз адолатсизликдан, ҳақсизликдан ўзларига ўт қўйишгача борардилар; ажрашган аёллар ўз ҳақлари тугул, болалари учун оддий алиментни ҳам ундиролмай, судма-суд, эшикма-эшик сарсон бўлиб юрардилар. Бугунги журналистларнинг жуда кўпчилиги ўшанда ҳам ўз фаолиятида эди ва қўрқувдан тилларини қисиб, ёки «яшасин»лаб, ёки овозларини чиқармай, жимгина ишлашарди. Бугун аёллар учун анча-мунча шароитлар яратилаётганда, минглаб аёлларга анчайин ёрдамлар берилаётганда, оддий эътирофни ҳам раво кўрмай, тирноқ остидан кир қидириб, таги аниқланмаган маълумотларни кўтариб ҳайқиришнинг оти журналистика бўп қолдими?!\nМени яна бир нарса қизиқтиради: эътибордан четда қолгани даъво қилинаётган Саодат Азизова шу кунгача, яъни 45 ёшига қадар қандай касб билан шуғулланган? Ниманинг эвазига тирикчилик қилган? Шу ёшга етгунича бирор касб ёки ҳунарнинг бошини тутганми? Йўқ эса, нега?..\nАдолат талаб қилаётган журналистнинг ўзи биринчи навбатда адолатли бўлиши керак. Саодат Азизова жамиятда қадр топмаяптими? Эътибор кўрмаяптими? Журналист борсин ҳокимликка, Саодат Азизованинг Президентдан, Янгийўл шаҳар ҳокимидан ва ҳоким ўринбосаридан миннатдор экани ўз қўллари билан ёзилган;\nҳокимга қарата: «Мен фақат сиздан ёрдам сўрайман ва сизга ишонаман», — дейилган;\nҳоким ўринбосари ҳақида: «Улар менга ҳар доим ёрдам бериб келганлар», «Н. Раҳматуллаева мени оилам билан доимий ҳамкорликда, аҳволимдан доим хабардор»- дейилган ва ўз қўллари билан имзоланган эътирофларини кўрсин.\nБундан ҳам қониқмаса, ижтимоий тармоқларда Янгийўл шаҳар ҳокими ва ҳоким ўринбосари ҳақида Саодат Азизова қўйган – миннатдорчилик ва ҳаяжонга, эътирофларга тўла постларни кўрсин (ҳозир қўлимда ўша хатларнинг нусхалари ва постларнинг скриншотлари турибди). Танқид ҳам инсоф билан-да энди! Профессионал журналист ўзига телеграм тармоғидан юборилган гапларни мақола қилиб ёзиб, шартта эълон қилиб юбораверадими?\nЖурналист дегани, текширилмаган, ўрганилмаган, далиллар билан тўлиқ асосланмаган маълумотларни омма эътиборига ҳавола қилиб юбораверадиган, бир ёқлама фикр ва хулосалари билан пафосга берилиб юрадиган айрим блогерлардан фарқланиши керак эмасми?\nТЎЙДАН КЕЙИН НОҒОРА ЧАЛИШ\nЖурналист иккинчи мақоласида Сенат раисига қарата: «Бир аёлнинг ҳаёти учун сизни безовта қилиб журналистни мактуб ёзишга мажбур қиладиган» маҳалла ва хотин-қизлар ташкилотларини ёпиш кераклигини алоҳида таъкидлайди. Барно Султонова мени кечирсинлар-у, бунинг отини тўйдан кейин ноғора чалиш дейилади. Бу мақола сайтда шу йилнинг 12 март куни эълон қилинган. Журналист тугатилиши кераклигини таъкидлаган ташкилотлар эса бу мақола чоп этилишидан бир ой аввал, яъни 18 февралда Президент Фармони билан тугатилган.\nМЕНИ ТААЖЖУБЛАНТИРГАН «ОГОҲЛИК»\nБарно Султонованинг икки мақоласида изоҳталаб ўринлар ҳали яна бор. Аммо, таҳлилни шу ерда тугатмоқчиман. Мақолалардаги имловий хатолар борасида ҳам гапирмайман. Фақат бир нарсани таъкидламоқчиман: мен Барно Султонованинг Сенат раисига мактубини ўқиганимдан кейин, ушбу мақолада ёзган айрим таҳлил ва хулосаларимни xabar.uz ахборот-таҳлилий портали масъулларига айтдим ва айни масала бўйича менда етарли маълумотлар борлигини билдирдим. Улар мендан шу бўйича мақола тайёрласам, чоп этишга тайёр эканларини айтишди.\nМенингча, журналист Барно Султонова шундан кейин мен билан боғланиши ва юқоридаги масалаларни биргаликда муҳокама қилишимиз, лозим кўрилса, айни масала бўйича биргаликда бошқа бир мақола тайёрлашимиз лозим эди. Мен шу ўй билан, Барно Султонованинг мен билан боғланишини икки кун кутдим. Хабар бўлмагандан кейингина, қайта журналистик суриштирув мақсадида Янгийўл шаҳар ҳокимлиги билан боғландим. Энг қизиғи, ҳоким ўринбосари менинг исм-шарифимни ва журналист эканимни эшитиши биланоқ: «Сиз журналистлар нуқул кир қидирасизларми, дейман. Қилаётган яхши ишларимизни кўрсатманглар, майли, лекин адолатсизлик ҳам қилманглар-да…» – деди. Мен асл мақсадимни англатганимдан кейин, маълум бўлдики, ҳоким ўринбосари менинг исм-шарифимни бир кун олдин Саодат Азизовадан эшитган. Саодат Азизова ҳоким ўринбосарига қўнғироқ қилиб: «Дилфуза Комилова деган журналист менинг ишим бўйича суриштириб, ҳокимиятга келдими?..» – деган мазмунда гапирган. Ҳоким ўринбосари эса мени танимаслигини ва бу масала бўйича ҳеч ким суриштирмаганини айтган. Демак, мен сайт масъуллари билан гаплашганимни эшитган Барно Султонова мен билан боғланишнинг ўрнига, дарҳол Саодат Азизовага қўнғироқ қилган…\nTagged журналист, маълумот, текширув, ҳокимлик\n← ҲАЗРАТ НАВОИЙНИНГ ҲАЙРАТОМУЗ ИХТИРОЛАРИ\n«ИЧИМИЗДАГИ ШАЙТОН» БИЛАН ТАНИШМИСИЗ? →


Яқинда босилган китобчамга ёзганим сўзбошидан парча | Azam Abidov\nЯқинда босилган китобчамга ёзганим сўзбошидан парча\nAzam Abidov 28.05.2022 Books | Китоблар\nЯқинда босилган китобчамга ёзганим сўзбошидан парча:\nОчиғи, биз ёзган шеърларимизни, чиқарган китобларимизни, асосан, ўзимизга ўхшаган бошқа шоир ё ёзувчи дўстларимиз ўқийдиган даврда яшамоқдамиз. Бугунги шоирлар ора-сира ҳеч йўқ бир-бирини ўқиб, бир-биридан илҳомланади. Биз ҳозир шоир овози зўрға чиқаётган, деярли умуман эшитилмаётган палладамиз. Биз яна шеър ёзиб юрганларнинг аксари ҳукумат эътиборига тушиш, мукофот, имтиёзли уй-жой илинжида, овозини ҳечам баландлата билмайдиган, сал эркинроқ давралардан қочадиган, мадҳияларга гурра-гурра қарсак чалиб ётган кунларга келдик.\nКамина учун шоирлик бу қатъий принципли бўлиш демакдир. У дангаллик, жасурлик, ҳаққонийлик, энг катта бошлиққа ҳам хато қилаётганини айта олишингдир!\nҚачонлардир камина ўзбек адабиётини дунёга олиб чиқаман, дея бонг уриб юрардим. Бу йўлда амалга оширолмаганим эса қилганимдан кўра кўпроқ. Дунё ҳамжамияти ўзбек адабиий меросининг 1 фоизидан ҳам хабардор эмас. Бизда на халқаро шеърият ё ёзувчилар анжумани, на халқаро ижод уйи бор. Ўзбекистондаги бирорта шаҳар ЮНЕСКО адабиёт ёки санъат шаҳарлари рўйхатига кирган эмас. Оддийгина адабий агентлик, адабий агент нималигини ҳалигача кўпчилик билмайди. Ўзбек ижодкорларининг аксари хорижий тилларни умуман ўрганишга иштиёқи йўқ. Миллат адабиётининг энг таниқли вакиллари, лоақал Алишер Навоий асарларининг бир фоизи ҳам дунё тилларига, хусусан, дунёда энг кенг тарқалган инглиз тилига таржима қилинган эмас. Навоийни дунё билади, деб оғиз кўпиртиргани ҳеч уялмаймиз…\nЁш ижодкорларни тарбиялашни мақсад қилган пойтахт ва вилоятлардаги ижод мактаблари яна ўша давлатга қарам уюшмаларга аъзоликни орзу қилиб ўсаётгани афсусланарли. Ҳамма соҳаларда “чет эл тажрибасини ўрганаётганимиз” бир паллада нега ижодий соҳада энг яхши ва энг керакли чет эл тажрибаларини ўзимизга олиб билмаяпмиз?\nКамина энг илғор мамлакатлардаги каби ўзбек адабиёти ва санъати ҳам давлатдан мустақил ривожланиш йўлига ўтиши тарафдориман. Бунинг учун эса албатта адабиёт ва санъатни, турли ижодий лойиҳаларни қўллаб-қувватлайдиган филантроплар, бизнесменлар, донор ташкилотлар учун тегишли имтиёзлар яратилиши борасида зудлик билан қонун чиқариш зарур, деб ҳисоблайман.\nКамина ёзадиган мавзулар хилма-хил, аммо айни пайтда мен учун қийналган халқ дарди ва орзусидан бўлак катта мавзу йўқ. Шу боис, ушбу китобчага асосан кейинги йиллар ёзганим ўзбекча ва инглизча шеърларни киритдим.\n(Китобчамни охиргача ўқиб, ундаги шеърлар ҳақида фикр айтмоқчи бўлган дўстлар ва китобхонларга бир нусхадан совға қиламан)\nДубайда Адел Хозам (Adel Khozam) тузган халқаро антология\nMy short story published in the Literary Parrot\nИкки шеърим болгар тилида – My two poems in Bulgarian\nШоир Гжек Маринай Ўзбекистон ва Қозоғистонда\nBooks | Китоблар (45)\nWRITER/ARTIST-in-RESIDENCE in UZBEKISTAN. UzLAB (109)\nАдабиёт янгиликлари (97)\nХалқаро алоқалар (230)


Asosiy / news/ДИҚҚАТ ОЛИМПИАДА!\n2018-01-12 | 626593\nОлимпиадада Ўзбекистон Республикаси ҳудудидаги урта махсус, касб-ҳунар таълими муассасалари, яъни, академик лицейлар ва касб-ҳунар коллежларининг битирувчи ёки битирган уқувчилари. шунингдек, ўн бир йиллик умумий ўрта мактабнинг 11-синф битирувчилари иштирок этишлари мумкин.\nОлимпиадада иштирок этиш истагини билдирган ёшлар олимпиаданинг расмий www.matfiz.uz сайтида рўйхатдан ўтиб, олимпиада шартлари ва ўтказиш боскичлари билан танишгандан сўнг иш гирок этиш ҳуқуқига эга бўладилар.\nБиринчи (саралаш) босқичи-2018 йил 20 январь куни онлайн тарзда, тест кўринишида ўтказилиб, физика ва математика фанларидан мусобақанинг расмий веб сайти www.matfiz.uz да рўйхатдан ўтгандан сўнг иштирок этилади. Тест саволларининг 80 фоизига тўғри жавоб берган иштирокчилар олимпиада расмий сайтининг “1-босқич ғолиблари” бўлимида эълон қилинади;\nИккинчи (минтақавий) босқичи - 2018 йил 10 февраль куни Тошкент ахборот технологиялари университети ва унинг ҳудудлардаги: Қарши, Самарқанд, Фарғона, Нукус, Урганч филиалларида ўтказилади. Мазкур босқич иштирокчилари орасидан “Математика” ва “Физика” фанларидан амалий масалаларга қўйиладиган максимал баллнинг камида 80 фоизини тўплаган ўқувчилар олимпиада расмий сайтининг “2- босқич ғолиблари” бўлимида эълон қилинади ва мусобақанинг учинчи финал боскичига таклиф қилинади;\nУчинчи (якуний) босқичи - 2018 йил 22-25-февраль кунлари Тошкент шаҳрида Тошкент ахборот технологиялари университетида ўтказилади. Ушбу босқичда Физика ва математика фанларидан 10 тадан амалий масалаларни ёзма топширадилар. Олимпиада финали совриндорлари рўйхати сайтнинг “Финал - Тошкент ш.” Ва “Такдирлаш тахтаси” бўлимларида кўрсатилади.


«Бунёдкор» футбол клуби бош директори махсус сертификат билан тақдирланди / CHAMPIONAT.asia\n01:57Бавария — Германия кубогининг 20 карра ғолиби! 0 01:14"Бавария" 13-бор "олтин дубль" қайд этди 3 01:10Де Росси А Серияга қайтиш арафасида турибди 0 00:55Германия кубоги. Финалда мюнхенликларнинг қўли баланд келди 13 00:40А Серия. "Лацио" – "Милан" (онлайн ҳисоб) 2 00:35Роуз итальян клубига ўтиши мумкин 0 00:21Роналду: "Ўзимга бўлган ишончни қайтариш учун ҳам жаримадан гол уришим керак эди" 9 23:58АПЛ. "Челси" – "Уотфорд" (онлайн ҳисоб) 3 23:53А Серия. "Лацио" — "Милан": Ибрагимович бошланғич таркибда 3 23:31АПЛ. "Арсенал" "Вулверхэмптон"ни мағлуб қилди 4 23:23Роналду "Ювентус" сафида илк бор жарима зарбасини голга айлантирди 12 23:11АПЛ. "Челси" — "Уотфорд": Асосий таркиблар маълум 6 22:45"Реал"нинг қайдномаси эълон қилинди. Азар "Атлетик Бильбао"га қарши ўйнамайди 8 22:29РПЛ. 2та қизил кўрсатилган ва Шомуродов қатнашмаган ўйинда “Ростов” аутсайдерлар қаторидаги жамоани енга олмади 13 22:13Италия. "Ювентус" йирик ҳисобда ютган учрашувда Роналду гол+пас қайд этди 32\n«Бунёдкор» футбол клуби бош директори махсус сертификат билан тақдирланди\n2019 йилнинг 4 декабрь куни Ўзбекистон Республикаси Президенти Шавкат Мирзиёевнинг «Ўзбекистонда футболни ривожлантиришни мутлақо янги босқичга олиб чиқиш чора-тадбирлари тўғрисида»ги Фармони эълон қилинган эди.\n«Бунёдкор» футбол клуби бош директори Улуғбек Мирзаев 2020 йилнинг май ойида Республика миқёсида ўтказилган «Ўзбекистондаги илмий-амалий тадқиқотлар» мавзусидаги 16-кўп тармоқли илмий конференцияда фаол иштирок этгани учун махсус сертификат билан тақдирланди.\nУлуғбек Мирзаев ушбу илмий конференцияда футбол клублари бюджетининг даромадларига оид қисми, яна ҳам аниқроғи, «Халқаро тажриба мисолида спорт клубларини тижоратлаштиришнинг инновацион механизмларига баҳо бериш» мавзусида қатнашди.\nХабарингиз бор, 2019 йилнинг 4 декабрь куни Ўзбекистон Республикаси Президенти Шавкат Миромонович Мирзиёевнинг «Ўзбекистонда футболни ривожлантиришни мутлақо янги босқичга олиб чиқиш чора-тадбирлари тўғрисида»ги Фармони эълон қилинган эди. Мазкур фармонда футбол клубларини тижоратлаштириш, ўзини-ўзи молиялаштириш, босқичма-босқич хусусий секторга сотиш масалалари устувор вазифа қилиб белгиланган. «Бунёдкор» футбол клуби бош директори, давлат раҳбарининг фармонига монанд равишда, шу кунларда футбол клублари бюджетларининг даромадлар қисмини такомиллаштириш ва ривожлантиришга оид илмий изланишлар олиб бормоқда. Юқорида айтиб ўтилган конференцияда, ушбу илмий изланишларнинг бир қисми сифатида, ўзининг чиқиши билан иштирок этган Улуғбек Мирзаев конференция ташкилотчилари томонидан муносиб равишда эътироф этилди.\nИлмий мақоланинг тўлиқ матни билан қуйидаги ҳаволада танишишингиз мумкин.\n01 июн 21:32:32\nНимага унда « Бунёткор» узини-уз бокмайди. Иш гапдамас ( маруза) иш амалда.\n01 июн 20:36:42\nUlug'bek Mirzaev ham o'zini reklama qilishni yahshi ko'rarkanda. Ignaday narsani tuyaday qilib ko'rsatadi\n01 июн 17:04:34


Чилим сигареталарга нисбатан зарарсизлиги ҳақидаги қараш инкор қилинди - Daryo\n15:21, 07.08.2018 19251\nЧилим сигареталарга нисбатан зарарсизлиги ҳақидаги қараш инкор қилинди\nАҚШдаги Калифорния университети олимлари чилим ва оддий сигареталарнинг инсон саломатлигига етказадиган зарари бир хил эканини аниқлади, деб ёзмоқда Tengrinews.\nОлимлар 48 кишидан иборат гуруҳда тажриба ўтказган. Улардан 30 дақиқа мобайнида чилим чекиш сўралган. Мутахассислар гуруҳдаги кишиларнинг чилим чекишидан олдинги ва кейинги юрак уриши, артериал босими, қон таркибидаги никотин моддасининг миқдорини ўлчаган.\nНатижада олимлар чилим чекишнинг бир сеанси оқибатида 1 дақиқадаги юрак уришлари сонини ўртача 16 тага кўпайганини аниқлаган. Шунингдек, чилим чекканларнинг қон босими ҳам кўтарилган. Бундан ташқари, чилим чекиш артериал қаттиқлик даражасини сезиларли даражада оширган. Бу эса қон-томир касалликлари ривожланишининг асосий омили ҳисобланади.\nОлимларнинг таъкидлашича, бу каби кўрсаткичлар оддий сигарета чекувчиларнинг кўрсаткичлари билан бир хил. Шундай қилиб, чилим соғлиққа сигареталарга нисбатан камроқ зарар етказади, деган қараш исботини топмаган. Бундан ташқари, чилим тайёрлашда фойдаланиладиган кимёвий моддаларнинг аксарияти сигареталар ишлаб чиқаришда тақиқланган. Яъни, бундай кимёвий моддалар инсон организми учун катта хавф туғдиради.\n23:58, 22.01.2021 4053\n23:35, 22.01.2021 10411\n09:45, 21.01.2021 147298\n11:21, 22.01.2021 82295


"Ориф Алимахсумов" китоби, Соибжон Бегматов\nУшбу монография ўзбек ҳофизлик санъати намояндаси, ўзининг ҳаёти билан ўзбек халқининг ибратли устозига айланган, ижоди билан ижроси орқали эл назарига тушган, ўз ижро услубига намуаларни келажак авлод учун мерос қилиб қолдирган, забардаст хонанда, мусиқа меросимизнинг билимдони, Ўзбекистон халқ артисти Ориф Алимахсумовнинг ҳаёти ва ижодий фаолиятига бағишланган. Унда устоз санъаткорнинг фаолияти, ижоди ва ижроси ҳақидаги асосий маълумотлар ўрин олган. Устозни фикри, мутахассислар таърифи ҳамда замондашлари ва шогирдларининг мулоҳазалари ўрин олган. Монографиядан мусиқа соҳасидаги таълим муассасалари ўқувчи в талабалари, мумтоз мусиқага билан боғлиқ илмий изланувчилар ҳамда қизиқувчилар фойдаланишлари мумкин. мусиқ\nЎзбекистон халқ артисти, устоз санъаткор\nЎзининг бетакрор овози, манзурнафас хонишлари, ҳайратомуз суханлари, зукко тафаккури, мусиқий мерос борасида билимдонлиги, ибратли ҳаёти ва ижоди билан халқимиз қалбидан жой олган, замонасининг машҳур кишиси, устоз санъаткор Ориф Алимахсумовдир. Ўзбек мақом ижрочилиги санъатида ёрқин из қолдирган ҳофиз 1926 йили Тошкент шаҳрида таваллуд топган. Мана шу заминда, мана шу донишманд халқнинг бағрида, Алимахсумовлар оиласида тарбияланиб униб ўсган. Ҳалол меҳнат туфайли обрў топиб, халқимизнинг эътиборини қозонган. Замондошларини маънавий дунёларида ўз ўрнини эгаллаб, руҳий манфаат улашиб келган. Беминнат ижоди билан эл назарига тушган ва ардоғига айланган. Адабиётни жону дили билан севувчи, нотиқликда мукаммал, яратган томонидан берилган ноёб истеъдод эгаси, ўткир тафаккурли ва ҳофизаси буюк устоз, ўз ҳаётий фаолиятларини мухлислар учун баён этиб кетганлар. Ундан ошириб талқин этиш мушкул эканлигини мушатирийларга етказиб, асл ҳолида баён этишга жазм этдик.\nЎзбекистонда бахшичилик санъатиниг шаклланиши


Эрим билан орамизга совуқчилик тушган... - 26 Января 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nFloanitina, Brasiannerge, Mynczoof\nГлавная » 2017 » Январь » 26 » Эрим билан орамизга совуқчилик тушган...\nЭрим билан орамизга совуқчилик тушган...\n— Турмуш қурганимизга 17 йил бўлди. Аввалига ҳаммаси яхши эди, аммо бир йиллар чамаси эрим билан орамизга совуқчилик тушган. Уришмаймиз, жанжаллашмаймиз, лекин деярли гаплашмаймиз ҳам. Олдин бундан сиқилиб юрдим, кейин эримнинг эътиборини тортишга ҳаракат қилдим. Бефарқлигини сезсам ҳам сезмасликка олдим, ишда бўганида чиройли «SMS»лар жўнатдим, уйга келганида яхши гапирдим — ҳеч ўзгариш бўлмади. Охири менинг ҳам тарвузим қўлтиғимдан тушди, ҳаммасини ўз ҳолига ташлаб қўйдим. Худди эрим каби совуққон, бефарқ бўлиб қолдим. Фақат зарур гапларни гаплашамиз, тамом. Іатто, ётоғимни ҳам бошқа қилиб олдим. Эрим эса ҳамон индамай юрибди. У нима хоҳлаётганини аниқ айтадиган одам эмас, доим мендан биринчи қадамни кутади. Уни ўз ҳолига ташлаб тўғри қилдимми? Қандай йўл тутсам бўларкан?\nТаҳририятимизга келган ушбу мактуб туфайли биз эр-хотин муносабатларининг энг муҳим нуқтаси — кўнгил иши мавзусини яна бир бор таҳлил этишга аҳд қилдик.\n«Йўқолмасдан аввал бормиди?»\nАслида, ҳар қандай оилада ҳам ана шундай муносабатлар совуқлашиши, ҳис-туйғулар синовдан ўтиши даври бўлади. Бундай пайтда кўп нарса аёл кишининг сабри, эгилувчанлиги, ўткирлиги, мулоҳазакорлиги ва тадбирлилигига боғлиқ. Совуқлашиш фақат меҳр-муҳаббатнинг йўқолганлиги туфайли рўй бермайди. Эрнинг аёлига нисбатан бефарқлашуви сабаблари кўп. Бу юрак тубида чуқур илдиз отган муҳаббатдан қатъи назар юзага келган бўлиши ҳам мумкин. Шу туфайли аввало сабабни аниқлаш керак. Масалан:\nэр аёлининг аввалги айблари, хатолари учун ўч олаяпти (масалан, аёл унга бефарқ бўлган, бирор жойда унинг бошини хам қилган, уйда етарликча илиқ ва шинам муҳит ярата олмаган, эговлайвериб безор қилган, онаси билан чиқишмаган, бола тарбиялашда хатога йўл қўйган ва ҳ.к.)\nаслида, аввал бошдан хотинини севмаган, шунчаки эҳтирос ва ҳавасни муҳаббат деб ўйлаб яшаб келган, энди эса буни англади;\nбошқа бир аёлга илакишган (балки уни севиб қолган);\nэркак ўрта ёш кризисини кечираяпти, гормонлар ҳам ўйнаяпти, шунга аёл зотига, умуман ҳаётга қизиқиши сўнаяпти;\nишида муаммолари кўпайган, ҳаммасини ичига солаяпти, уни ичдан нимадир эзаяпти.\nАёл ҳислар сўнишининг сабабини аниқлаб олгач, шунга қараб маълум сиёсат олиб боради, стратегияларни белгилайди, режа тузади.\nСтратегия ва тактика\nКўзгуга боқинг! Эр-хотин муносабатларининг совишига олиб келадиган сабаблар орасида биринчи ўринни маиший муаммолар эгаллайди. Кунда уриш-жанжал, ўзаро келишмовчиликлар ҳар қандай улкан меҳрни ҳам емириб юбориши мумкин. Бепардоз юрадиган, доим нимадир йўқлигидан нолийдиган хотин бора-бора эркакнинг жонига тегади. Аксига олиб кўчада баланд пошна туфлида, сочларини турмаклаб, ўзига оро бериб замонавий кийиниб юрган нотаниш аёллар кўп. Улар кўпроқ эътиборига тушади, хотини билан уларни солиштирган эр нотаниш аёллар ҳақида тез-тез ўйлай бошлаши ҳам табиий. Чунки Одам ато ўғиллари кўзлари билан севишади, буни ўзгартириб бўлмайди. Демак, ўз устингизда жиддий ишланг. Пул ва вақт йўқлиги, уй ишлари, болалар баҳона бўла олмайди. Ахир гап оилангизни сақлаб қолиш ҳақида кетаяпти. Севимли аёлнинг айрим камчиликлари кечирилади (масалан, бироз кечиккан овқат, ҳали дазмолланмаган кўйлак). Шунинг учун сизнинг олдингизда ҳозир биринчи навбатда эрингизнинг муҳаббати ва эҳтиросини оловлатириш вазифаси турибди.\nЖабрдийда бўлманг! Яна бир кенг тарқалга муаммо — аёлларнинг ортиқча даражада ўзларини қурбон қилишлари. Кўпчилик аёллар никоҳ узугини тақиб, эрга тегиб олгач, ўзларини бутунлай оила ва болаларга бағишлаб юборадилар. Бу жуда катта хато. Турмушга чиқдим деб ўқишини, ишини ташлаган, ақлан ва маънан ривожланишдан тўхтаган аёл эр учун қизиқарли бўлмай қолади. Эркаклар худди зағча каби ялтироқ нарсага ўч бўлишади. Фақат шарт шуки, бу ялтироқлик, ёрқинлик нафақат қобиқда, ичкарида ҳам бўлиши, яъни хотин турмуш ўртоғи учун мароқли суҳбатдош, илҳом париси, янги қаҳрамонликларга, маррраларни забт этишга ундовчи, рағбатлантировчи зот бўлиши керак. Фақат «бер-бер» деб ўтираверадиган аёлдан эркаклар безади, эркак кишига ҳам руҳий-эмоционал маънода нимадир бериш керак. Ўзингизда бўлмаса, қаердан олиб берасиз? Натижада, ишхонасидаги чиройли кийиниб юрадиган, ақлли суҳбатлар қурадиган аёл унинг эсини ўғирлайди, тамом. Демак, ички ривожланишдан, ҳаракатдан тўхтаманг. Чунки зерикиш оилавий муносабатларни бузадиган кучли омил, жуфтингиз сиз билан зерикмаслиги керак.\nБегона аёлга жой қолдирманг. Хиёнат оилавий муносабатларда энг салбий ҳислар уйғотади: дил оғриғи, алам, андуҳ, ғазаб. Бундай аҳволда вазиятга холис баҳо бериш ва тўғри йўл тутиш осон эмас. Бизда аёллар биринчи навбатда эрларига ва ўша аёлга ёпишадилар: йиғи-сиғи, таъналар ва соч юлиш эса вазиятни оғирлаштиради, холос. Эркаклар худбинроқ бўлишади, улар ўзларига ноқулай жойдан қочадилар, бу ҳатто иссиқ оила қўрғони бўлса ҳам. Қўлингиздан келса, эпласангиз, фақат бир йўл бор: сиз ўша рақибангиздан яхшироқ бўлишингиз керак. Шундай қилингки, уни севмай қўйсин. Нима учун унга интилаяпти? Қомати чиройлими? Демак, сиз ҳам қоматингиз устида ишланг. Фитнес залига бориш учун маблағ ёки вақт топа олмасангиз, буни уйда ҳам амалга оширишингиз мумкин. Ана қанча видеодарслар, китоблар бор бу борада. Чиройли кийинадими? Сиз ҳам шундай қилинг! Турмуш ўртоғингиз сизда янги қиёфани кўрса, бефарқ ўтиб кетиши мумкин эмас. Кийим учун пул топа олмайдиган аёл эса йўқ бу оламда. Шунчаки, ҳафсала топа олмайдиганлари учраб туради. Ноз-ишваси зўрми? Буни сиз ҳам эплайсиз, ахир, аёлсиз-ку. Шундай қилингки, эрингиз бутун эътиборини сизга сарфласин.\nЭрингиз шунчаки сизни севмай қўйган бўлса-чи? Бошқа аёлга муҳаббати йўқ, ишида ҳаммаси жойида, уйга ҳар куни вақтида келади, фақат энди муҳаббат ўлди. Баъзан шунақаси ҳам бўлади. Унда сиз «туйғуни тирилтириш» номли катта жангга отланишингиз керак. Энди чиройли кўринишу қизиқарли суҳбатларнинг ўзи камлик қилади. Энди қалбан яқинлик зарур. Унга сирдош, дўст бўлиш керак. Бунга эса фақат дилдан, самимий суҳбатлашиб эришиш мумкин. Кўпинча аёллар эрлари билан бирга кечки овқатни ейиш масаласига енгил қарайдилар: ишдан келганида олдига овқатини қўйиб болалар билан бўлиб кетадилар. Аммо руҳшунослар бирга овқатланиш муносабатларни мустаҳкамлашнинг синалган ва самарали усули дейишади. Демак, сиз эрингиз келгунча овқатланмайсиз (ёки ўзингизни овқатланмагандек кўрсатасиз) ва албатта, ҳар куни кечки овқатни у билан бирга ейсиз. Айнан шу жараёнда, яъни асаблар бўшашган, муаммолар унутилган, эркакнинг ичига иссиқ кириб қулфи-дили очилган пайтда у билан яқинлашиш мумкин.\nҲар нима қилсангиз ҳам, натижа йўқ бўлса, унда вақт ҳаммасини ечади. Ё сиз шундай индамай яшаб турасиз, ёки бу ҳаётни ўзингизга раво кўрмай ҳал қилувчи қарорни қабул қиласиз. Лекин ўша қарор ҳам жаҳл устида эмас, обдан ўйлаб, ақл билан қабул қилиниши керак. Албатта, ҳар кимда ҳам янги ҳаёт бошлаш имконияти ва ҳуқуқи бор. Лекин барибир биринчи ёр, фарзандларнинг отаси ўрнини аёл учун биров босиши қийин. Шунинг учун бироз вақт пассив позицияга ўтиб жараённинг боришини кузатган маъқулдир. Асло жанжал кўтариб, эрингизнинг мияси қатиғини чиқарманг. Эркак киши, ҳатто, оч қолишга ҳам чидаши мумкин, аммо асло муттасил эговланишга дош бермайди. Бундай аёлдан қочади.\nХуллас, ишни шу ҳолига ташлаб қўйишга ёки ортга қайтар кўприкларни ёқиб кетиб қолишга шошилманг. Захирангизда ҳали кўп қуролларингиз бор. Барини ишга солмай туриб таслим бўладиган, тан берадиган аҳмоқ йўқ! Шундай эмасми? Демак, эрнинг муҳаббатини қайтариш операциясини ҳозироқ бошланг. Албатта, сиз ҳаммасини эплашингизга кўзимиз етади.\nКатегория: Hikoyalar to'plami | Просмотров: 515 | Добавил: Sherlaruz.CoM | Теги: #habarlar, #uznews, #новости, #newsuz, #Yangiliklar, #Yangilik, #ahborot, #news, #xabarlar | Рейтинг: 0.0/0


Рустам Қосимжонов Жаҳон кубоги йўлланмасини қўлга киритди / Olamsport.com\n29 май 16:57\nРустам Қосимжонов Жаҳон кубоги йўлланмасини қўлга киритди\nПойтахтимиздаги халқаро шахмат академиясида ўтказилган Жаҳон кубоги учун Марказий Осиё саралаш мусобақаси якунланди.\nҲозиргина мусобақанинг сўнгги тўққизинчи тур учрашувлари ўтказилди. Турнирда биринчи рақам остида сараланган Рустам Қосимжонов ушбу турда оқ доналарда қозоғистонлик Муртаз Кажгалеев билан дурангга имзо чекди. Яна бир партияда қозоғистонлик икки гроссмейстер - Ринат Жумабоев ва Пётр Костенко тўқнаш келди. Бу учрашувда ҳам дуранг натижа қайд этилди.\nШу тариқа, 17-жаҳон чемпиони Рустам Қосимжонов ҳамда Ринат Жумабоев 6,5 тадан очко жамғариб, Жаҳон кубогига йўлланмани қўлга киритишди. Қўшимча коэфицентларга кўра Жумабоев саралаш турнири ғолибига айланди. Регламентга кўра, эркаклар ўртасидаги турнирда дастлабки икки ўрин эгасига йўлланма тақдим этиларди.\nМаълумот учун, Жаҳон кубоги шу йилнинг 9 сентябрь - 2 октябрь кунлари оралиғида Россиянинг Санкт-Петербург шаҳрида бўлиб ўтади.


Тадбиркорлар икки йил муддатга текширувлардан озод қилинади – Газета.uz\nТадбиркорлар икки йил муддатга текширувлардан озод қилинади\nЎзбекистонда тадбиркорларнинг молиявий-хўжалик фаолиятини текшириш 2 йилга тўхтатилади.\n22 декабр 2017, 15:40 Иқтисодиёт\nЎзбекистондаги барча тадбиркорларнинг молиявий-хўжалик фаолиятини текшириш 2 йилга тўхтатилади. Президент Шавкат Мирзиёев жума куни Олий Мажлис Сенати ва Қонунчилик палатасига мурожаатида ушбу таклиф билан чиқди.\nПрезидент назорат қилувчи органлар фаолиятини мувофиқлаштириш бўйича республика кенгаши фаолияти замон талабларига жавоб бермаслигини маълум қилди.\n«Ўзингиз ўйланг, ушбу кенгашнинг ишчи органи ҳам, энг кўп текшириш ўтказадиган назорат органи ҳам — солиқ идорасининг ўзи. Текшириш учун ҳам ўзи рухсат берса, ҳам ўзи текширса, буни қандай тушуниш мумкин», - деди Шавкат Мирзиёев.\nШу муносабат билан текширишлар ўтказишга рухсат беришнинг махсус электрон ахборот тизимига ўтиш ва унинг назоратини Бош прокуратурага юклаш мақсадга мувофиқ, деб таъкидлади Президент.\n«Жойларда мутасаддилар тадбиркорга каламушдай ёпишиб олган. Тадбиркорларни текширавериб, ишлашига йўл қўймайди. Уларни амалда етарлича қўллаб-қувватлай олмаётганимиз менинг энг катта армоним», - деди Шавкат Мирзиёев.\n«Газета.uz» 4 188\n27 декабр 2017, 13:30


Путиннинг махсус вакили Афғонистондан қочиб кетган Ашраф Ғани афғон халқи томонидан суд қилиниши керак 17-09-2021, 08:58 | Zamin.uz\n00:11 / 17.08.2021\nПутиннинг махсус вакили: Афғонистондан қочиб кетган Ашраф Ғани афғон халқи томонидан суд қилиниши керак\nИстеъфога чиққанини эълон қилган ва мамлакатдан қочиб кетган Афғонистон президенти Ашраф Ғани афғон халқи томонидан суд қилиниши керак. Бу ҳақда Россия президентининг Афғонистон масалалари бўйича махсус вакили, Россия Ташқи ишлар вазирлигининг Осиё иккинчи департаменти директори Замир Кабулов маълум қилган, деб ёзмоқда «Коммерсантъ».\nМутахассиснинг сўзларига кўра, Ашраф Ғани телевидение орқали халққа йўллаган мурожаатида охиригача курашишга ва жонини ҳам беришга тайёрлигини таъкидлаган, аммо якунда шармандали тарзда қочиб кетган.\n«Президентликка сайланишида ҳам шубҳалар бўлганди, бошқарувда ҳам ёмон ишлади ва давлат раҳбарлиги фаолиятини ҳам шармандали якунлади. Бу борада бундай одамга бошқача таъриф айта олмайман. У (Ашраф Ғани) афғон халқи томонидан суд қилиниши ва жавобгарликка тортилиши зарур», — деган Замир Кабулов.\nШунингдек, эксперт Россиянинг «Толибон» олиб бораётган сиёсатдан қониқиш ҳосил қилаётганлигини қайд этган.\nЎз навбатида Россиянинг Афғонистондаги элчихонаси матбуот котиби Никита Ишенко «РИА Новости» агентлигига берган интервьюсида Ашраф Ғанининг Кобулдан пулларни қандай олиб чиқишга урингани ҳақида гапириб берган.\n«Тўртта машина пул билан тўлдирилганди, вертолётга ҳам пул ортишга уринишди, аммо ҳамма маблағ учун жой етмади. Пулларнинг бир қисми учиш майдончасида қолиб кетди», — дея Ашраф Ғанининг Афғонистондан қочиши ҳақида ҳикоя қилган Ишенко.\nАшраф Ғанининг айни вақтда қаерда экани ҳанузгача номаълум. Аввал унинг қўриқчиси собиқ президентнинг рафиқаси билан бирга Тошкентга келганини хабар қилганди. ОАВда Ашраф Ғанининг Тожикистонга қочган бўлиши мумкинлиги ҳақида хабарлар тарқалган. Ўзбекистон ҳам, Тожикистон ҳам, бошқа Марказий Осиё давлатлари ҳам Ашраф Ғанининг ўз ҳудудларида эканлигини расман тасдиқламаган.\n«Радио Озоди» нашри ўз манбаларига таянган ҳолда Ашраф Ғанининг Душанбега келгани ва бу ерда узоқ вақт қолмай, самолётда Уммонга учиб кетганини хабар қилган. Нашрнинг ёзишича, Тожикистон авиацияси Ўзбекистон, Туркманистон ва Эрон ҳукуматлари билан Афғонистон собиқ президентининг ушбу мамлакатлар ҳудудидан учиб, Уммонга кетиши масаласини келишган бўлиши мумкин. Эроннинг Меҳр агентлиги Ашраф Ғани Уммонда эканлигининг эҳтимоли мавжудлиги ва сиёсатчи у ердан АҚШга кетиши мумкинлигини тахмин қилган. “Замин” янгиликларини “Инстаграм”да кузатиб боринг\nЯнгиликлар » Дунё » Путиннинг махсус вакили: Афғонистондан қочиб кетган Ашраф Ғани афғон халқи томонидан суд қилиниши керак


Kutubxona - Muhammad Ziyo. Tush (hikoya) / Kiril\nSiz shu sahifadasiz: Muhammad Ziyo. Tush (hikoya) / Kiril\nМуаллиф Муҳаммад Зиё\n- Муҳаммад Зиё\nБу тоғми? Баландликми? Бунинг умуман қизиғи йўқ, муҳим ҳам эмас. Шу ёққа чиқиш керак. Тамом-вассалом. Тирмашганлар кўп, болалару чоллар, жувону кампирлар, йигит-қизларнию асти гапирманг. Ҳаммаси ўша ёққа, нима бор у ёқда, билмайман. Лекин мен ҳам орта қолмай деб юқорига, юқорига ва яна юқорига интиламан. Қани энди натижа бўлса, сал одимлагандай бўламан. Аммо гуп этиб яна пастга қулайман. Бу нимаси, бошқалар қандай уддалаяпти ахир. Атрофга разм соламан. Одамлар бинойидек илдамлашяпти. Бироқ менга ўхшаш гупиллаб йиқилаётганлар ҳам оз эмас. Яна бир марта бор кучим билан ҳаракат қилдим, сал юқорилагандай бўлдим, кейин чунонам дупиллаб тушдимки, кўзимдан олов чиққандай бўлди. Биров кўриб қолмасин дея дарров устимни қоқаман, атрофга боқаман. Шунда эллик қадамча нарида эгнида оқ яктак, соч-соқоли ҳам оппоқ бир мўйсафид менга қараб кулиб турибди. Аччиғим чиқиб ёнига бордим-да:\n– Нега куляпсиз? – дедим жаҳл билан. У хотиржамлик билан ёнидан жой кўрсатиб, «ўтир» дегандек ишора қилди.\n– Раҳмат, сизга ўхшаб бекорчи эмасман, – дедим\n– На салом бор, на алик, бу қанақаси? –деди яна мулойимлик билан.\n– Биринчидан, мен сизни танимайман. Иккинчидан, нега сиз мени устимдан кулдингиз?\n– Болам, ўзингни бос, мен сенга кулганим йўқ.\n– Ўзим кўрдим, баландликдан тойиб йиқилганимда устимдан кулдингиз ё тонасизми?\n– Қайси баландликдан?\n– Анави тоғдан – дедим қўлим билан кўрсатиб.\n– Шуми тоғ деганинг?\n– Ҳа, нимайди.\n– Нима бор у ёқда?\n– Унда нега чиқмоқчисан?\n– Чиқишим керак. Ҳамма ўша ёққа чиқишни хоҳлайди.\n– Чунки у ёқда ҳаёт зўр, мисоли жаннат.\n– Йўғ-э, – деди ажабланиб.\nБаттар жаҳлим чиқди. Тавба, бу нима бало, худобехабарми? Ё ўзини жинниликка соляптими? Ҳа... Энди билдим, бу чол кучдан қолган, ўзи ҳам чўққига чиқишни орзу қилади. Аммо куч-қуввати етмайди. Шунинг учун ўзини овсарликка соляпти. Мен бўлсам бу билан пачакилашиб вақтимни зое кетказяпман. Боре... дедим ичимда, энди кетмоқчийдим:\n– Тўхта, ростдан ҳам шу ёққа чиқмоқчимисан, – деди муйсафид яна ҳам хотиржамлик билан.\n– Диққат билан қулоқ сол, аввало, бир эшикдан киришдан олдин чиқишни ўйлаш керак. Қолаверса, юқорига чиқиб тушган одамлар қанча, улардан, ўзинг айтмоқчи, «мисоли жаннат» ҳаёт ҳақида сўраб билсанг бўлмайдими?\n– Бўл-май-ди. Мен эшитганига эмас, кўрганига ишонадиганларданман.\nОббо, буни ростдан ҳам томи кетибди-ку, шу замонда материалистга бало борми? Яна ўзини доно қилиб қўрсатганига ўлайми, мен ким, бештакам кандидатман. Хўш, бу чол ким ўзи, минғир-минғир вайсақи, жавоб бераман, сал ёшроқ бўлганда менга қўшилиб, юқорига ҳаракат қилаётган бўларди. На илож, «узумга бўйи етмаган тулки туф сасиқ» деган экан.\n– Яхшилаб қара! Тоғми? Чўққими? Тепалликми? – қўлларини ўша ёққа қаратиб деди қария. – У ёққа ўз кучи билан чиқаётганлар мингтадан битта, қолганлари махсус ип орқали кўтарилишяпти. Сен даражангни биласанми ўзи?\nФиғоним фалак бўлди. Шу туришда бўғиб ўлдириб кўйгим келди. Лекин ўзимни базўр тийиб, кўзларига кўзимни тик қадаб: – Ҳа, ўттиз тўққиз ярим, бўладими? – дедим киноя билан.\n– Яхши, даражангни билар экансан. Ўзинг билан ҳарорат ўлчагич олиб юрасанми, дейман.\nЭнди алаҳсираётганига шубҳа қилмаса ҳам бўлади.\nИй-э, индамасам бу сассиқ чол мени ростдан масхара қилишни бошлади шекилли, яхшилаб қулоғининг тагида бир шавла қайнатиб қўяй дедим-ку, шайтонга ҳай бердим. Шу билан ғижиллашиб қанча вақтим кетди. «Тентак!» Шарт унга терс ўгрилдим-да, келган томонимга қараб кета бошладим. Одамлар бинойидек, илдамлашяпти, бироқ ҳеч қанақа ип ҳам, арқон ҳам кўримайди. «Бу чолни мияси айниган десам, кўздан ҳам қолган эканда», хаёлимдан ўтказдим. Чолга ачинганимданми, ё бошқа сабабми, ортимга қарадим. Қарадим-у, не кўз билан кўрайки, ўриндиқда чол йўқ. У қайгадир ғойиб бўлганди. Атрофга қарадим. Шунда бир ғалати манзарани кўрдим. Минглаб одамлар юқорига ҳаракат қилсалар-да, бу ёқда миллионлаб одамлар ўзи билан ўзи овора экан. Тавба. Бу қанақаси, булар қачон, қаердан келишди. Нима билан машғул, ҳайратдан жойимда қотиб қолдим. Шунда кимдир ортимдан келиб, қўлимдан ушлаб, юринг, юринг деб, тоғ томонга тортяпди. Қарасам, бир гўзал қиз, ҳурилиқо жилмайиб турибди. Энди баттарроқ ажаблана бошладим. У эса қаттиғроқ, жадалроқ, «юринг, юринг»...\n– Туринг, туринг...\nЧўчиб кетдим, кўзимни очсам хотиним қўлимдан ушлаб «туринг, туринг»... деяпти.\n– Нима, ёмон туш кўрдингизми? Дадаси, бирам алаҳладингиз-э, – деб қўшимча қилди камига.\n«Суф-э, тушим экан», энди анови сулув билан гаплашмоқчийдим, манов ўсар уйғотиб юборди. Мен хотинимга бироз термулиб қолдим.\nҲа, тинчликми? – деди хотиним оғзининг таноби қочиб. Худди бир нарсани билиб олгандай, ҳаётдан мамнун бўлиб тишларини оқини кўрсатиб илжайиб турарди. Бу айни ўша ҳолат эди. Шу кулиб туриши ёқмади. Қўлимни терс томони билан юзига бир урдим.\n– Нега урасиз? – деб йиғлай бошлади.\nТушунтириб ўтирмадим, тонг яқинлашиб қолган экан, туриб ювиниб-тарана бошладим. У ҳам йиғлаб-йиғлаб майда-чуйдаларини йиғиштира бошлади. Боғчага борадиган ўғлимни ҳол-жонига қўймай уйғотди, йиғлатди, кийинтирди-да, «Биз онамникига кетамиз», деди ҳали ҳам йиғлашдан тўхтамай.\nОнам доим хотин кетаман деса, эр «кетавер» деб бўлмайди. Чунки бу ҳам талоққа сабаб бўлиши мумкин. Шунинг учун секин «майли, бориб кел» денглар деб кўп насиҳат қиларди. Ҳозир шу эсимга тушиб, «кетавер» эмас, аксинча...\n– Бор жўна! – дедим зарда билан.\nУ кўзида ёш билан болани етаклаб чиқиб кетди. Кетса, кетаверсин. Неча марта кетган бўлса, ҳамиша қайнонам ё онам қайтариб олиб келган. Аммо мен ҳеч қачон йигит бошимни эгмаганман, бундан кейин ҳам эгмайман, ялинмаганман. Чунки мен – бу менман. Мен ҳақ, улар ноҳақ. Айб ўзида.\nИшга бордим, эрталабдан дилхиралик бўлгандан кейин қолгани нима бўларди. Ишхонада ҳам асаббузарлик, шартта бошлиқнинг олдига кириб, мазам бўлмаётгани айтиб жавоб олдим-да, кетдим.\nЙўл юрар эканман, бўлган воқеалари таҳлил қила бошладим. Ким ҳақ, ким ноҳақ. Хотин деган эрни тушуниш керак-да. Айниқса, менга ўхшаган бештакам кандидатни, у ким – ўрта маълумотли бир хотин. Аслида, гап маълумотда ҳам эмас. Тушунишда, ҳа, ҳа, эрни тушунишда. Ҳамма бало шунда. Бугун анчадан бери дилхунликка сабаб бўлаётган воқеага нуқта қўйдим. Холос.\nБир ҳафта ўн кун аввал унинг қишлоғидан икки аёл иш билан шаҳарга келган экан. Ишлари битмай қолиб, бизникида бир кеча қолишадиган бўлибди. Хотиним телефон қилиб, шундай-шундай деб тушунтириб, ош қилмоқчилигини, аммо гўшт йўқлигини айтди. Жаҳлим чиқди. Нима, меҳмон келишини туш кўрибманми? Ўйлаб туриб, ёнимиздаги дўкондан уч-тўртта тухумни қарзга олиб тургин, деб маслаҳат бердим.\nУйда меҳмонлар борлигини билиб, атай кеч бордим. Меҳмонлар билан ҳол-аҳвол сўрашиб, апил-тапил овқатланиб, чарчаганимни баҳона қилдим-да, ётоққа равона бўлдим, ортимдан дарров хотиним югургилаб кириб, меҳмонларга бир-икки маслаҳатингиз керак экан, деди. «Нима, мен маслаҳатчиманми?» – деб жеркиб бердим. Тўғрида, ўтган сафар бир иш билан менинг қариндошларим келишганди. Иши битмай, бир ҳафта уларга қўшилиб мен ҳам овора бўлиб юрдим. Бошлиқдан ҳам қанча гап эшитдим. Ўлганнинг устидан тепган қилиб денг, иш билан келган одамларнинг кўнгиллари кино, театр, истироҳат боғларини тусаб қоладими-э, чиқим устига чиқим. Кимга зарил. Бу сафар унинг қишлоқдошларини етаклаб юришим керак. Аҳмоғинг йўқ. «Бор ишингни қил», дедим.\nЭртаси куни эртароқ ишдан қайтдим. Ўғлим билан апоқ-чапоқ қилиб ўтиргандим. Хотиним овқатга уринаётганди. Эшик тақиллади. Мен очдим. Тағин ўшалар – ишлари битмай яна бир кун қоладиган бўлишибди. «Яхши, киринглар», дедим. Яна нима дейин. Хотиним ошхонада мени имо қилиб чақирди. Кирдим, яна гўшт муаммоси. Қассобхоналар ёпилиб бўлган. Дўкондан икки юз грамм «варионный калбаса» олдим-да, хотинимга овқатга қўшишини айтдим. Эртасига ишга кетар чоғимда, меҳмонлар бугун қишлоққа қайтишларини айтдилар. Хайрлашдим, қариндошларга, танишларга салом айтишни тайинладим. Ўша кун ишхонада иш кўпайиб жуда кеч қайтдим. Ўғлим ҳам кутавериб ахийри ухлаб қолибди. Уйда меҳмонлар йўқ экан. Сал енгилроқ нафас олдим. Ювиниб-тараниб, энди овқатланишга ўтиргандим, эшик тақиллаб қолди. Очсам, эрталаб хайрлашиб кетган яна ўша меҳмонлар... Улар ҳам хижолат, ҳар ҳолда хайрлашиб кетган. Борсакми? Бормасакми? Бир қарорга келгаунларича вақт ҳам алламаҳал бўлибди. «Ҳечқиси йўқ, тортинманглар, худди ўзингизнинг уйингиздагидек ҳис қилинг, уйимизни тўри сизларники, дедим, ноилож. Ахир ота-бобомиз «Буғдой нонинг бўлмаса ҳам, буғдой сўзинг бўлсин», деб бежизга атишмаган-ку.\nКечки овқат аллақачон тайёр бўлганди, дастурхонга картошка билан қовурилган макарон тортилди. Начора бу вақтда дўконлар ҳам ёпилиб бўлган. Сал эртароқ бўлгандами? Балким бирор тансиқроқ нарса ўйлаб топса бўларди. Энди илож қанча. Пешона экан. Ҳамма дастурхонга қаради. Қани олинглар...\nБир-икки кун ишдан кеч қайтиб юрдим. Меҳмонларнинг иши битди шекилли, ҳар қалай кўринишмай қолди. Уч-тўрт кун деганда хабар келди. Бу қишлоқдошлар хотиннинг онасига бориб, роса мақтабди. «Қизингиз бекам-кўст юрибди», дебди. Ҳаммасидан ҳам ўтиб тушгани «Музлатгичида ҳамма нарса бор экан»деб айтибди.\nМузлатгични очдим, уч-тўртта булғор қалампир, иккита помидордан бошқа айтарли ҳеч нарса йўқ, бўлмаган ҳам. Пастки қаватида эса битта бонкада гуруч, яна биттасида мош, яна бирида нўхат турар ва яна алламбало нарсалар, жон-поним чиқиб кетди. Миямга «улар устимиздан кулишган» деган фикр келди. Назаримда, музлатгичда гўшт, тухум, сир, колбаса ва яна бошқа тансиқ егуликлар бўлиши лозим эди. Бизникида-чи... Ҳамма айб хотинда, қайси аҳмоқ нўхат-мошларни музлаткичда сақлайди. Тентакми бу... буни хотинимга қандай тушунтиришимни, изоҳлашимни билолмай туриб қолдим. Жаҳлим чиқиб, асабим ўйнай бошлади. У эса ҳамон, парвойи фалак, «Музлатгичида ҳамма нарса бор экан дебди»ни айтибди. Ҳаётдан мамнун бўлиб, тишининг оқини кўрсатиб илжайиб турарди. Шу туришда юзига бир тарсаки туширганимда, нега беайб мени урасиз, деб онасиникига кетиб қолган бўларди. Айни пайтда бунинг сабабини тушунтиришни ҳам хоҳламасдим.\nБугун тонг-саҳарда мени уйғотганда ҳам худди ўша ҳолат тағин – илжайиб турарди. Беихтиёр яна ўша кунги вақеани эсладим-у юзига қўлимнинг терс томони билан урдим. Тўғри қилдим. Тарбияладим. Барча хатоларни тўплаб биттада нуқта қўйдим-да, жазосини бердим. Ҳаёт мисоли математика, ҳаммаси ҳисоб-китобли, инсон мана шундай бўлиши керак. Барча хатти-ҳаракатларимни адолат тарозисига солдим ва яна ғалаба қилдим. Энг муҳими, ҳар сафаргидай яна ўзим ҳақ бўлиб чиқдим. Шунинг учун ҳам бу менман. Мен ким, бештакам кандидат, ҳали фан кандидати бўлай, ана ундан кейин кўрасиз, бу ҳали ҳолваси. Қани олға.\nИчим қизиб, юрагим ёниб кетаётгандек бўлди. Йўлдаги дўкондан бир литрлик газсиз сув олиб, бир кўтаришда бўшатдим. Таҳлиллардан сўнг ўзимни анча енгил ҳис қилдим.\nСоатга қарадим. Тушлик ўтиб кетибди. Анча-мунча йўл босиб қўйганимни энди билдим. Бирор жойда тушлик қиладиган пулимнинг ярмини таксига берсам, уйга олиб бориб қўяди. Бирор егулик тайёрларман, барибир кечки овқатга ҳам нимадир қилиш керак-ку, деган ўйда машина тўхтатдим, манзилни айтдим. Йўлга тушдик. Радиодан берилаётган маъруза қулоғимга чалинди. Шу десангиз, мавзу ҳам «ер-хотин ўртасидаги муносабатлар»га бағишланган экан. Ҳаётдан, ҳадислардан мисоллар келтирилар, унда эрни оила бошлиғи эканлиги, мабодо аёли итоатсизлик қилганда, аввал эр унга ваъз-насиҳат қилиши, унда ҳам ўзгариш бўлмаса, ўрнини бошқа қилиб ётиш, шунда ҳам тарбия олмаса, жонига озор етказмайдиган қилиб, номигагина битта бармоқда уриш, уришдан мақсад калтаклаш эмас, аксанча муносабатлар қай даражага бориб етганлигини билдириш эканлиги ҳақида гап борарди. «... Агар шунда ҳам ўзгариш бўлмаса...»\nҲайдовчининг «Ока етиб келдик» деган сўзлари хаёлимни бўлди.\nМашинадан тушиб, тўғри уйга йўналдим. Ўзимни қандайдир ҳорғин ҳис қилдим. Бу кўп йўл юрганимдан бўлса керак. Уйга кирдим, ҳувиллаб қолибди. Усти-бошимни ўзгартирар эканман қандай овқат тайёрлаш ҳақида ўйладим. Энг осони, тез ва қулайи пиёз билан картошкани қовуриш дедим-да тайёрлашга киришдим. Овқат тайёр, аммо иштаҳа йўқ. Ваннага тушсам, зора енгил тортарман деган ўйда сувга кўмилиб узоқ ётим. Миямдаги ҳар хил бемаъни ўйлар тинчлик бермайди. Нимага бунақаман-а, нега бўлар-бўлмасга жаҳл қилиб ҳамманинг дилини оғритаман. Нега тажангланавераман, оилада ҳам, ишда ҳам ҳамиша ўзим ҳақлигим билан фахрланаман, мағрурланаман. Нимаси ёмон бунинг?. Аслида, ҳақманми? Ёки ноҳақманми? Бу нима деган гап. Агар ноҳақ бўлсам, қандай қилиб ҳамиша ғалабага эришардим. Мен... Мен хатти-ҳаракатларимни нимага ва қайси мезонлар асосида ўлчар эдим. Мени ҳамиша ҳақликка, ғалабаларга етакловчи адолат тарозуси қандай тарози эди. У қайси меъёрлар ёки мезонлар асосида ишларди. Нима, мен шунчалик худбин, тубанманми? Наҳотки, шундай бўлсам. Наҳотки....\nАхир унда қандай қилиб ҳамиша ҳақ бўлиб чиқардим, бугун саҳардаги воқеа-чи, нафсиламрини айтганда, тушдаги ўша «ҳурлиқо» билан бир оғиз гаплашсам дегандим. Мақсадим унақа ёмон эмас, шунчаки, унинг нияти нима эканлигини билмоқчийидим, холос. Қолаверса, у чиройли, гўзал, дилбар бўлсаю ўзи «юринг, юринг» қилсаю, кейин ким билади у ёғини яна. Эй...\nИнсон ўзини ўзи, бировни алдаши мумкин. Лекин Худони алдай олмайди. Тушимда бўлса-да, чолнинг дилини ҳам чакана оғритмадим. Нима эмиш «бештакам канидатман» эмиш, яхшиям кандидат бўлмапман. Хўш кандидат бўлганимда нима ўзгарарди. Ахир кандидати ё доктор дегани ҳамиша ҳамма ишни тўғри қилади, ҳамиша ҳақ бўлади дегани эсмас-ку. Шундай экан бало боримиди ўша мўйсафидни хафа қилишга, ипмиди, арқонмиди, у кўрибди, сен кўрмабсан. Хўп, билмапман десанг, «Асаканг кетадими?». Ишхонда ҳам шу аҳвол – каттани-катта, кичикни-кичик демайман. Нуқул сапчиганим-сапчиган. Айбдор бўлсам-да талашаман, тортишаман, енгишаман. Ҳеч бўй бергим келмайди. «Олдимдан келса тишлайман, орқадан келса тепаман». Тўғриси ҳам шуда, манмансираганим-манмансираган. Нимамга катта кетаман, ким қўйибди менга эррайимчилик қилишга, топвоганим «бештакам кандидат»! Ўлганим яхши бу кунимдан.\n«Осмондаги танҳо юлдуз бўлсанг ҳам, осмонингдан туш» дегувчи йўқ. Бордир эҳтимол, уларни ҳам ҳафсалаларини пир қилгандирман. Қачондан буён бундай бўлиб қолдим. Нега, қачон, қаерда ўзгардим. Билолмадим. Нега энди биров «Осмондан туш» дейишини кутишим керак. Ўзим кап-катта, эсли-ҳушли одамман-ку, ўзимга-ўзим «Осмондан туш» деб айтсам-да, ўзгарсам, бари бемаънигарчиликларга чек қўйсам, бўлмайдими? Ким менга тўғаноқ бўляпти. Ҳеч ким.... Ҳеч нима...\nҚанча вақт ўтганини билолмадим сувдан чиқдим, артиндим. Ошхонада ўзим пиширган ош – айланиб ҳам, ўргилиб ҳам ичаверадиган. Аммо яна иштаҳа йўқ. Бир литрлик бонкадаги совуқ чойни симирдим. Кун бўйи туз тотмаган бўлсам-да, қорним тўқ, ажаб... Ўйлар эса яна тинчлик бермайди.\nНега ҳеч нарсадан кўнглим тўлмаяпти. Нимадан норизоман. Менга нима керак эди-ю, мен нимани излаяпман? Нимадан ташвишланишим керак эдию, нима мени ташвишга соляпди. Шунчалар аламзадаманми? Кимдан? Нимадан? Нега? Менга нима етишмаяпти? Мен нима хоҳлаяпман ўзи? Нафасим қиса бошлади.\nМени нима тинчлатиролади? Худога шукур, уйим бор, уйсизлар қанча. Бнойидек ишим бор, ишсизлар қанча. Фарзандим бор, тирноққа зорлар қанча. Яна нима керак? Оллоҳга шукур, тўрт мучам соғ. Агарда сидқидилдан бир ишга киришсам, бу дунёда мен эплай олмайдиган ишнинг ўзи йўқ-ку. Бўлди, бас. Тамом-вассалом. «Бисмилло» деб ётаман-да, агар ўша чол тағин тушимга кирса, узримни сўрайман, эртага бориб аёлим ва фарзандимни кечирим сўраб олиб келаман.\n"http://www.kutubxona.com/wiki/index.php?title=Muhammad_Ziyo._Tush_(hikoya)_/_Kiril&oldid=13536" dan olindi


10:09 / 24.08.2016\nРоссиянинг «АвтоВАЗ» компанияси 2025-йилга келиб автомобиль бозорига 8та янги моделни чиқариш режасини эълон қилди. Компаниянинг Москвада бўлиб ўтган Automechanika-2016 кўргазмасида иштирок этган раҳбари Николя Мор шундай баёнот берган, деб хабар қилмоқда «Автостат».\n2017-2019 йилларда «АвтоВАЗ» иккита янги моделни тақдим этади ва 4та моделининг дизайнини ўзгартиради. Россиянинг етакчи автомобилсозлик компанияси 2020-2022 йилларда 3та янги моделини бозорга чиқариш билан бирга битта моделини рестайлинг қилади. 2023-2025 йилларда яна 3та янги модель тақдим этилиб, шунчаси янгиланади.\n«АвтоВАЗ», бугун 24-августда очилиши кутилаётган Москва автосалонида олтита концепт-карни намойиш этади. Улардан бири XCODE прототипи бўлиб, у Lada Xray хэтчбекининг йўлтанламас моделидир.\nЯнги кроссовер Lada XRay русумидан фарқли равишда барча ғилдираклари етакчи бўлади. Унинг кузови пастки қисми пластик ҳимоя қобиғига эга бўлади.\nЙўлтанламасга 1,8-литрли, 122 от кучига эга мотор билан жиҳозланади.\nОАВ: Россия ва Хитой ҳарбий иттифоқи АҚШнинг ярим асрлик стратегиясини ўзгартиради\nРоссия АҚШдаги «қутурган санкциялар принтери» ҳақида маълум қилди\nРоссия: АҚШ Европага жиддий босим ўтказмоқда


Дүнья еллеринде баланы қалай тәрбиялайды? » KarInform\nШвед шаңарақлары балаға кишкене ўақтынан баслап үлкен адам сыпатында қарап, еркин тәрбиялаўға ҳәрекет етеди. Балаларды қатаң жазалаў бийкарланған, бундай ҳәрекет жынаят пенен тең. Сол себепли, ҳәр бир швед баласы ата-анасы оған қол көтерсе, полицияға шағым етиўине ҳуқықлы. Бундай жағдайда ата-анаға ҳәкимшилик жаза қолланылады.\nЯпонияның көпшилик мектеплеринде асхана жоқ. Балалар түслик аўқатын үйинен арнаўлы ыдысқа салып алып келеди. Ал муғаллимлер болса, балалардың үйинен алып келген аўқатларының сапасын тексерип көреди. Сол себепли, япон аналары балаларына қандай пайдалы аўқатлар писирип бериў кереклиги бойынша арнаўлы курсларға қатнайды.\nҲиндлер балаларын қатаң услайды. Оларда ата-ана менен бала арасында дослық қатнасты оғада аз ушыратасыз. Балалар кишкене ўақытларынан баслап ата-анасының қәлеўине бойсынып жасайды.\nГермания мектеплеринде экскурсиялық сабақлар жийи-жийи шөлкемлестириледи. Бул бурыннан қәлиплескен тәртип есапланады. Мәселен, муғаллим бүгинги сабақта шоколад ҳәм оның қурамы ҳаққында сабақ өтсе, кейинги сабақта олар шоколад фабрикасына экскурсияға барады ҳәм топлаған билимлерин әмелиятта көреди.\nБаланың, әсиресе, ул баланың дүньяға келгени бул халық ушын үлкен байрам. Қурғын жасайтуғын шаңарақлар үлкен етип той береди. Аўылда баланың ҳүрметине барабанлар қағылып, қурал менен аспанға оқ атылады.\nҚытайда балалар тәрбиясында даоцизмниң нәсиятларынан жийи пайдаланылады. Мәселен: «Балаға мазалы затты бергенде, ол барлығын алыўдан бас тартады. Өйткени, мен еле кишкенемен, сонлықтан маған азғана бөлеги де жетеди» сыяқлы нәсиятлар қолланылады. Бул балаларды қанәәтшил, мийримли, адамгершиликли етип тәрбиялаўда әҳмийетли, деп есаплайды.\nФранцияда бала дүньяға келместен бурын оның тәрбиясы басланады. Бала туўылмастан бурын шаңарақ ағзалары ата-бабаларының туўылған жерине көшип барады ҳәм сол жерде бала үш жасқа толғанша жасайды. Бул оларды ўатанға муҳаббат руўхында тәрбиялаў ушын әҳмийетли есапланады.\nБразилияда баланы ул ямаса қыз деп бөлип қарамай, бес жасқа шекем бирге тәрбиялайды. Бес жастан кейин оларды ажыратып, ул менен улдың, қыз бенен қыздың досласыўына имканият береди.\nЛаослылар балаларын өзлери емес, туўысқан-туўған, ағайинлери, жақын-жуўықлары тәрбиялағанды мақул көреди. Балалары үйленетуғын ўақытта да ата-анасының емес, биринши гезекте туўысқанларының рухсатын алады.\nАҚШта «ҳәр бир бала өз алдына жасаўға үйрениўи керек» деген қағыйда баслы есапланады. Сол себепли, ата-аналар балаларының қәлеўине қарсы шыға алмайды. Олар ата-анасы менен клубқа бирге бараман десе, алып барады.\nБалаларды саат нешеде уйқылатыў керек?\nҲиндстан: Шаңарақларда қыз бала туўылмаўы ушын 63 м ...


Ёзнинг майин шаббодаси (ҳикоя) - “Китоб дунёси” газетаси сайти\nЁзнинг майин шаббодаси (ҳикоя)\n730 марта кўрилган.\nМалини Темби Пунадаги “Гринфильд” мактабига муаллима бўлиб келган пайтда у йигирма бешинчи ёзини қарши олган эди. Айни пайтда бу ёз Дипак Праданга ўн олти ёшни туҳфа этганди. Муаллима мактабга қадам қўйиши биланоқ болалар уни табрикномалар ва пушти гулларга кўмиб ташлашди. Қиз шунга муносиб: жуда гўзал эди. Ҳамманинг назарида, у жазирама июлда майин бир шаббодадай бўлиб кириб келганди. Йилнинг айнан шу кунларида об-ҳаво ғалати бўларди: на иссиқ, на совуқ. Малини бу ерга келгандан сўнг гўё ҳамма нарса ўз изига тушгандек бўлди.\nДарснинг биринчи куни Малини ўз исм-шарифини доскага ёзгандан кейин синф негадир ёришиб кетгандек бўлди. Бу пайтда Дипак қўлидаги бир парча қоғозни ғижимлаб, кимларгадир отиш билан банд эди. Дарсдан сўнг ҳамма кетгач эса негадир қўлига артгични олди-да, доскани ёғ ялагудек қилиб тозалади.\n– Нима қиляпсан? – сўради Темби хоним столидан туриб, болага ўгирилар экан. У доскадаги машқларни ҳали текшириб бўлмаганди.\n– Доскада бўш жой қолмапти, ёрдам бериш учун артиб қўйдим. Лекин кейин сиздан сўрамаганим ёдимга тушди...\n– Менимча, бир сафар сени кечирамиз, – деди у кулиб.\nЭртасига Дипак йўлни кесиб ўтиб, ўқитувчиси яшайдиган уйнинг қаршисидан чиқди. Темби хоним эндигина эшикдан чиқаётган экан.\n– Мен шу ердаман, – деди бола.\n– Қандай яхши, – деди ўқитувчиси ҳам. – Кутилмаган ташриф бўлди.\n– Китобларингизни кўтаришиб юборсам майлими?\n– Албатта. Раҳмат, Дипак.\nУлар бир неча дақиқа индамай боришди. Қиз унга мулойимлик билан назар ташлар ва боланинг хурсандлигидан ўзи ҳам жилмаярди. Улар мактаб биносига етиб келишгач, бола унга ўгирилди.\n– Яхшиси, шу ерда ажраламиз. Бошқа ўқувчилар нотўғри тушуниши мумкин.\n– Шундай деб ўйлайсанми?\n– Ахир мен ўқувчингиз, сиз эса ўқитувчимсиз-ку, – деди Дипак чин дилдан куйиниб.\n– Дипак... Бундай ўйлама.\nМалини йўлида давом этди.\nБир неча ҳафта улар дарс пайти гаплашмадилар. Бола ҳар кун дарс тугагач, қиз ёзув-чизув ишлари билан банд пайтда индамай доскани тозалар эди. Баъзан бу сукунат кечки соат бешгача чўзилар, қиз ишларини тугатгач, Дипакнинг бир четда жимгина кутиб ўтирганига гувоҳ бўларди.\n– Уйга қайтадиган вақт бўлди, – дерди Темби хоним. Шундан кейин бола дарров ўқитувчисининг сумкасини кўтариб оларди. Улар кенг дала бўйлаб кетишар ва турли мавзуларда гаплашардилар.\n– Катта бўлганингда ким бўлмоқчисан, Дипак? – сўради ўша куни хоним.\n– Ҳаво кучлари учувчиси. Мен осмоннинг энг баланд нуқтасига чиқмоқчиман ва чиройли табиатни ўша ердан туриб кузатмоқчиман, худди қушлар каби.\n– О, мақсадинг юксак экан.\n– Биламан, шунинг учун қаттиқ ҳаракат қиляпман, – кейин бола бир зум ўйланиб қолди. – Бир илтимосимга хўп дейсизми?\n– Ҳа, нима экан у?\n– Мен ҳар якшанба Марказий хиёбондаги ажойиб кўлга бораман, у уйингизнинг ёнида. Кўлда бир гала ўрдагу балиқлар бор. Балки сиз ҳам менга шерик бўларсиз?\n– Кечир, бироқ якшанбада мен банд бўламан.\n– Барибир, кутаман.\n– Таклифинг учун раҳмат.\n– Сизни хафа қилиб қўймадимми?\n– Албатта йўқ, Дипак. Нима сўрасанг ҳам ҳаққинг бор.\nБир неча кундан кейин Темби хоним болага “Ёзнинг тунги орзулари” номли китоб берди. Дипак уни туни билан ўқиб чиқар, сўнгра иккиси китоб ҳақида узоқ суҳбатлашишарди. Дипак қиз билан кунора кўришарди. Малини эса унга доим “бошқа ёнимга келма”, демоқчи бўлар, бироқ бу иш қўлидан келмасди. Бола қиздан мактабга кетиш ва қайтиш чоғи Шекспир, Тагор ва Киплинг ҳақида сўрашни ёқтирарди. Суҳбат чоғи қиз унга қарамасликка ҳаракат қиларди. Бироқ бир куни дарсдан сўнг бола доимгидек артгични қўлига олиб, доскани ҳафсала билан артаётган пайтда Малини ундан кўзларини ололмай бир дам тикилиб қолди...\nЯкшанба куни Дипак кўл бўйида балиқ тутиб ўтирганди. Бирдан хонимнинг у томон келаётганини кўриб ўрнидан турди.\n– Мен шу ердаман, – кулди қиз.\n– Келганингиз учун раҳмат. Жуда хурсандман.\n– Менга балиқларни кўрсат.\nУлар кўл бўйида ўтиришди. Енгил шабада қизнинг сочлари ва сарисини ўйноқлаб, бола томон хилпиратиб учирар эди. Дипак унинг ёнидан бир неча қадам нарига сурилди.\n– Балиқ тутиш шунчалик завқли эканлигини билмаган эканман! – деди қиз.\n– Келганингиздан шунчалик бахтлиманки...\nНиҳоят, кўл бўйида Малини Темби ва Дипак Прадан учрашишганди. Улар соатлаб осмонга тикилиб ўтиришди, Киплингни ўқишди ва балиқ тутишди.\nДушанба куни эрталаб Дипак қизнинг уйидан чиқишини узоқ пойлади, лекин хоним аллақачон бир ўзи мактабга кетганди. Дарс пайти эса “бошим оғрияпти”, деб вақтли жўнади. Лекин сешанба куни улар дарсдан сўнг яна бирга қолишди. Дипак доимгидек доскани тозалар, қиз эса дафтарларни текширарди. Ниҳоят, соат бешни кўрсатиб бонг урди.\n– Дипак, ёнимга ўтир, – қиз уни чақирди.\n– Ҳа, хоним, – Дипак артгични жойига илди.\nМалини ўйга чўмиб йигитга тикилди.\n– Дипак, сен билан нима ҳақда гаплашмоқчилигимни сезгандирсан.\n– Ҳа... мен ҳақимдами?\n– Ёшинг нечада, Дипак?\n– Ўн олтида. Яқинда ўн еттига тўламан.\n– Мен неча ёшдалигимни биларсан?\n– Ҳа, йигирма беш. Мен ҳам тўққиз йилдан сўнг йигирма бешга тўламан. Хоним, буни айтишим керакми, йўқми, лекин ўзимни худди сиз билан тенгдошдек сезаман...\n– Ҳа, баъзан буни эплайсан ҳам.\n– Мени кечиринг...\n– Гапимни эшит. Орамизда нима бўлаётганини тушунишинг мен учун жуда муҳим. Аввало, биз фақат дўст эканлигимизни айтиб ўтай. Менинг ҳеч қачон сендек ўқувчим, умуман, сен каби инсоним бўлмаган.\nЙигит бу гапдан қизарди. Қиз ўрнидан турди.\n– Балки сенинг ҳаётингда ҳам ҳали мен каби ўқитувчи бўлмагандир?\n– Сиз жуда ажойиб инсонсиз. Жудаям, жудаям яхшисиз, хоним.\n– Бу ҳақда кўп бош қотирдим, Дипак. Туйғуларимни писанд қилмаяпти, деб ўйлама. Сен оддий йигит эмассан. Бизнинг бетакрор, ёқимли кунларимиз бирга ўтди. Лекин бу хато эди...\n– Мен тўққиз ёш катта ва ўн беш сантиметр баландроқ бўлганимда ҳаммаси яхшилик билан тугармиди?\n– Эҳтимол. Бироқ ундай эмас-ку. Биз одамлар бир-бирининг ёши ва кўринишига қараб муомала қиладиган дунёда яшаяпмиз, Дипак. Баъзан инсонлар ўзлари истаган ишга қўл уролмайдилар. Негалигини тушунтириб беролмайман.\n– Нима қилишимиз керак, унда?\n– Ҳеч нима. Мени бошқа мактабга ўтказишларини сўраб кўраман.\n– Бундай қилишингизга ҳожат йўқ. – деди йигит. – Биз кўчаяпмиз. Оилам билан.\n– Бунинг менга алоқаси йўқми?\n– Йўқ, йўқ, отам шунчаки Мумбайдан иш топибди. Бу ердан 150 километр узоқда, холос. Кўришиб турсак бўладими?\n– Ҳа, лекин бундан нима фойда?\n– Бефойда, ҳа, бефойда...\nСинфда узоқ жимлик чўкди.\n– Нега бундай бўлди, ўзи? – деди йигит маҳзун.\n– Билмадим. Ҳеч ким билмаса керак. Минг йилдан сўнг ҳам бунинг сабабини билолмайдилар.\nУлар бир-бирларига қарадилар. Вақт ўтиб борарди.\n– Бир нарсани ҳеч қачон унутма, – деди ниҳоят қиз. – Ҳаёт кутилмаган совғаларга бой. Дардингга даво бўлувчи инсонни ҳали учратасан. Яратган неки дард берса, давосини ҳам беради. Менга ишонасанми?\n– Ишонишни истайман... Сизни сира унутмайман.\nҚиз ўрнидан туриб доскани арта бошлади.\n– Сизга ёрдам бераман.\n– Йўқ, йўқ, уйингга борақол...\nЙигит мактабни тарк этди. Ортига қараб, деразадан хонимнинг ҳали ҳам доска тозалаётганига гувоҳ бўлди.\nДипакларнинг оиласи кейинги ҳафтада шаҳардан кўчиб кетди. Шу билан Дипак йигирма икки йил бу ерга қадам босмади. Ўттиз тўққиз ёшда уйлангандан сўнг, ниҳоят, Пунага келишга аҳд қилди. Баҳор кунларининг бирида у машинасини Пуна томон бурди ва бу ерда бир кун қолишни режалаштирди.\nДипак рафиқасини меҳмонхонада қолдириб, шаҳарчани бир ўзи сайр қилди ва юрак ютиб, Малини Темби ҳақида сўради.\n– Э, ҳа, бечора ўқитувчи. У 1952 йили вафот этди, сен кетганингдан бир йил ўтгач, – деди кекса ўқитувчи.\n– У... турмушга чиққанмиди?\n– Йўқ, чиқмади. Ўлимидан олдинги ойлар жуда ғамгин ва бахтсиз кўринганди.\nЭртаси куни одамлар Дипакнинг хотинини кўришганини айтишди. У худди июлнинг майин шаббодаси каби гўзал экан. Шу кунларда ҳаво тушунарсиз эди: на совуқ дейсиз, на иссиқ. Дипакнинг рафиқаси келгач, гўё ҳамма нарса изига тушгандек туюлди...\nРус тилидан Нодирабегим ИБРОҲИМОВА таржимаси


Спорт 20:07 / 06.07.2020 10676\nТез ёрдам 8 дақиқада етиб борган. Унгача жамоа шифокорлари футболчига биринчи ёрдамни кўрсатишган ва шифокорларнинг айтишича, шу сабаб Заборовский омон қолган. Яшин ургач, дарвозабон нафас ололмай қолган.\n«Машғулот вақтида осмонда бўрон хавфи йўқ эди, акс ҳолда биз машғулот ўтказмаган бўлардик. Ҳаво булутли эди, аммо ёмғир ҳам, шамол ҳам йўқ эди», дейди ТАСС мухбири билан суҳбатда клуб бош директори Игорь Майоров.\nШу ўринда Россия Фавқулодда вазиятлар вазирлигининг яшин вақтидаги тавсиялари ҳақида. Россияда бундай вақтда ҳар қандай спорт машғулотлари билан шуғулланиш тақиқланган. Шунингдек, одамларга темир жисмлардан 20-30 метр узоқда бўлиш, уйда бўлганда деразага яқинлашмаслик ва электр жиҳозларга тегинмаслик тавсия қилинган. Кўчада бўлган одамлар имкон бўлса машинада яшириниши хавфсиз экани айтилади.\n23:34 / 23.09.2020 2608\n22:56 / 23.09.2020 3030


- У билан суҳбат ўтказмаганлар, узр ҳам сўрамаганлар, - деди Волков.\nМосква шаҳар Ички ишлар бошқармаси матбуот хизмати Интерфаксга мэрликка номзодлардан бири оммавий тадбирлар ўтказишда қонунбузарликка йўл қўйгани туфайли суҳбат учун полицияга чақирилганини билдирган.\n“Бу қонунбузарликлар бошқа фуқароларнинг ҳақ-ҳуқуқлари ва манфаатлари топталишига сабаб бўлди”, дея қайд этганлар полиция вакиллари.\nОзодликнинг рус хизмати мухбирига кўра, Сокольникидаги учрашувда камида беш минг киши қатнашган. Ижтимоий тармоқлардаги хабарларда провокаторлар бир неча бор сайловолди тадбирини бузишга урингани айтилади.


Минскда норозилик ҳаракатлари тарқатилиб, мингга яқин киши ҳибсга олинди (видео)\nПротивостояние на "Площади перемен", 15 ноября 2020 года\nМинск ва Белоруссиянинг бошқа шаҳарларида полиция Александр Лукашенко режимига қарши ва 12 ноябрда вафот этган Минск шаҳрида яшовчи Роман Бондаренко хотирасига йиғилганларнинг 900 дан ортиғини ҳибсга олди. Бу ҳақда “Виасна” инсон ҳуқуқларини ҳимоя қилиш ташкилоти хабар берди.\nҲуқуқни муҳофаза қилиш органлари ходимларининг қаттиқ хатти-ҳаракатлари натижасида қурбонлар бор.\nҲибсга олинганлар орасида камида 15 журналист, шу жумладан рус журналистлари ҳам бор. Шунингдек, Россиянинг “Время” нашриёти директори, 76 ёшли Борис Пастернак ҳам ҳибсга олинган. “Время”, хусусан, Светлана Алексиевич ва Александр Солженитсиннинг китобларини нашр этган.\nАмалдаги ҳукуматнинг мухолифлари Минскда Пушкинская метро бекати ёнида 15 ноябрь куни тушда Червякова кўчасидаги Ўзгаришлар майдони деб номланган митингни ўтказмоқчи эдилар.\nҲуқуқ-тартибот идоралари ходимлари намойишчиларга қарши шовқинли гранаталар, кўздан ёш оқизувчи газ ва бошқа махсус воситалардан фойдаланган ҳолда шаҳар бўйлаб юришга рухсат бермади. Шундан сўнг, бир неча минг намойишчилар Ўзгаришлар майдонига тўпландилар. У ерда Роман Бондаренко хотирланди.\nБир неча соатдан кейин полиция томошабинларни тарқатиб юборди, кўплари ҳибсга олинди, Бондаренко учун яратилган ёдгорлик йўқ қилинди.\nБондаренко хотирасига бағишланган акциялар Белоруссиянинг 10 дан ортиқ шаҳарларида, жумладан Гродно, Гомел, Могилев, Брестда бўлиб ўтди. Полиция ходимлари ҳамма жойда уларнинг хатти-ҳаракатларига аралашишди.\nЯкшанба куни кечқурун «жамоат тартибини қўпол равишда бузадиган ҳаракатларни ташкил этиш» моддаси бўйича жиноий иш қўзғатилгани маълум бўлди. Журналист Екатерина Андреэванинг таъкидлашича, у гумондорлардан бири бўлган.\n11 ноябрь куни фуқаролик кийимидаги одамлар Червяков кўчасидаги ҳовлига келиб, тўсиқдан оқ-қизил-оқ ленталарни олиб ташлашни бошладилар. Гувоҳларнинг сўзларига кўра, улар билан Роман Бондаренко ўртасида тўқнашув бўлган ва шундан сўнг уни олиб кетишган. Бондаренко Минск шаҳрининг Марказий округ ички ишлар бошқармасидан касалхонага олиб борилган ва у «жанжал пайтида жароҳат олган» деб кўрсатилган. 12 ноябрь куни кечқурун Роман Бондаренко вафот этди. Александр Лукашенко ҳамдардлик билдирди, аммо у Тергов қўмитасининг ўлдирилган одам маст бўлганлиги ҳақидаги версиясини такрорлади, бу эса шифокорларнинг маълумотлари билан тасдиқланмаган.\nЛукашенкага қарши норозилик акциялари Белоруссияда август ойидан бери ўтказиб келинмоқда. Сўнгги ҳафталарда улар яна куч билан тарқатила бошланди.


11 апрел 2021, Тошкент вақти: 20:37\nМарҳамат тумани Мустақиллик кўчасидаги юзга яқин уй “Обод маҳалла” дастури доирасида апрел ойида бузиб ташланган.\nАндижон вилоят, Марҳамат туман марказидаги Мустақиллик кўчаси аҳли "тўрт ойдирки вайроналар ичида яшаётганини" айтмоқда.\nТуман ҳокимлиги расмийларига кўра, уйларни бузиш “Обод маҳалла” лойиҳаси доирасида амалга оширилаяпти.\nЛойиҳа бўйича Мустақиллик кўчасида бузилган уйлар ҳисобидан йўллар кенгайтирилади, у ерда яшовчиларга "Обод маҳалла" дастури доирасида "икки қаватли уйлар" қуриш мўлжалланган.\nҲокимият уйи бузилган хонадон эгаларига товон пули берилишини ваъда қилган эди.\nАммо аҳоли вакилларига кўра, "товон пулидан дарак йўқ, янги уйларни қуриш ҳам бошланмаган".\n32 ёшли Нодира Отақулова турмуш ўртоғи, қайнотаси ва уч фарзанди билан бузиб ташланган уйи вайроналари орасида яшаётганини айтаркан, деди:\n- Олдимиздаги йўлни кенгайтириб, йўлнинг орқароғидан икки қаватли уйлар қуриб берамиз ёки бериладиган товон пулига ўзларингиз қурасизлар дейишганди. Тўрт ой бўлди, товон пули ҳам йўқ, янги уй ҳам қурилмаяпти, уч болам билан вайроналар остида қолиб кетдик. Қариндоши борлар қариндошиникига кўчиб ўтяпти. Бизга ўхшаган қариндоши йўқлар кўчада қоляпти.\nМарҳамат туманида бузилган уйлар.\nМустақиллик кўчасида уйлари бузилган бошқа оилалар вакилларининг айтишича, айримлар уйларининг бузилмай қолган қисмида, бошқалари чодир тикиб яшамоқда.\nИсми сир қолишини сўраган бир оила вакилига кўра, вайроналар орасида яшаш уларнинг фарзандлари саломатлигига кескин салбий таъсир кўрсатмоқда:\n- Болаларимиз аҳволини бир кўрсангиз. Уйимизнинг орқасида бузилмай қолган қисми қолган, шу ерда уларга бир амаллаб бошпана қилиб берганмиз. Ўзларимиз ташқарида ётамиз. Антисанитария, ўзимизку майли, болаларимизга қайғурамиз, бунақа аҳволда яшаш уларнинг соғлигига таъсир қилади-да. Совуқ тушса нима қиламиз, чунки янги уй ҳали қачон қуриладию...\nМарҳамат туманида уйнинг бузилмай қолган қисми.\nМарҳамат туманидаги бузилган уйлар\nОзодликнинг аниқлашича, Мустақиллик кўчасида жами 98та уй бузилган, тўрт юздан зиёд одам бошпанасиз қолган.\nНодира Отақулова бузилган ҳовлисининг қиймати 200 миллион сўмга баҳоланганини айтди:\n- Ҳозир ҳокимият еримизнинг бир қисмини йўлни кенгайтириш учун олди. Уйни 200 миллион сўм қилиб баҳолашди Ҳозир ҳокимиятдан товон пулини беринглар, ўзимиз шу товон пулига ҳокимият белгилаган стандартда қурамиз деяпмиз, пул йўқ дейишади. Товон пули ҳам йўқ, қуриб ҳам бермаяпти.\nУйи бузилган аҳоли бир амаллаб кунини кўраётганини айтади.\nМарҳамат туман ҳокимлигининг қурилиш масалаларига масъул бўлган мулозими Озодлик билан суҳбатда Мустақиллик кўчасида уйлар уч ой ичида қуриб битказилишини айтди.\n- Ўттиз йил олдин қурилган эски уйлар эди. Шу уйлар бузилди, ўрнида бир хилда икки қаватли уйлар бўлади. Айрим оилаларники битай деб қолди. У ерга бориб кўришингиз мумкин. Келаси уч-тўрт ойда бу маҳалла тўлалигича обод бўлади.\nЎзбекистоннинг бошқа вилоят ва туманларида ҳам аҳоли уйлари бузилаётгани, эвазига товон пули берилмагани ҳақида Озодлик хабар берган..\nАксар туман ҳокимликлари катта маблағ сарфлаб барпо этилган биноларга экскаватор солаётганини президент Шавкат Мирзиёевнинг "Обод қишлоқ", "Обод маҳалла" дастурлари билан тушунтирмоқдалар.\nПрезидент Мирзиёевнинг 2018 йил 29 мартдаги "Обод қишлоқ" дастури тўғрисида"ги фармонида чекка ва олис қишлоқлар аҳолиси турмуш тарзи, ижтимоий шарт-шароитларни яхшилаш, мавжуд инфратузилма, коммуникация тармоқларини замон талабларига мослаштириш, маиший хизмат кўрсатиш сифатини тубдан ошириш, қишлоқлар қиёфасини ўзгартириш кўзда тутилган.\nПрезидент қарорида, "...ер участкаларини олиб қўйишда жисмоний ва юридик шахсларга тегишли бўлган турар жой ва ишлаб чиқариш бинолари, бошқа иморатлар ва иншоотларнинг бузилишига кўчмас мулкнинг бозор қиймати ва олиб қўйиш сабабли мулкдорга етказилган зарарнинг ўрни тўлиқ қопланганидан кейин рухсат берилиши" таъкидланган.\nПрокуратура “Обод қишлоқ” дастури маблағлари талон-торож қилинганини аниқлади\nЖиззахда “Обод қишлоқ” дастурига оид ишлар қоғозда беш, амалда эса ўлда-жўлда\n“Обод қишлоқ” дастурига ажратилган пул газсиз қувурларни бўяшга сарфланди\n“Обод қишлоқ дастури деб, уйсиз қолдим”